qundao/data-zh-poetry huggingface dataset:
和马厚庵都转《乞病还山留别之作》次韵·其三
作者：刘绎
朝代：清
体裁：七言律诗

无限诗情溢砚坳，一番泥爪又东郊。新愁俦侣歌骊曲，旧梦觚棱忆凤巢。珥笔才华公誉在，论文风雅众推交。君看菊圃秋来艳，莫道芳兰亦化茅。
和马厚庵都转《乞病还山留别之作》次韵·其二
作者：刘绎
朝代：清
体裁：七言律诗

府海经猷宦海中，三年盐策勇趋公。频将利弊询官器，别有痌瘝验缿筒。司马书存平准意，宏羊论岂治安风。从来忠爱殷谋国，纵入江湖寄托同。
和马厚庵都转《乞病还山留别之作》次韵·其四
作者：刘绎
朝代：清
体裁：七言律诗

奉使东来近一年，论交臭味两欢然。淡成我正思君子，勇退公方慕昔贤。历下亭长离宴促，会稽山好药垆便。愿君早为苍生出，霖雨随风沛九天。
和黄印山郡守《卸篆回南安任留别》即以送之次韵·其一
作者：刘绎
朝代：清
体裁：五言律诗

新旧连三载，安危系十城。旌旗开保障，金铁息鏦铮。鹭渚风初定，螺川水有情。能将宽济猛，莫但震威名。
和黄印山郡守《卸篆回南安任留别》即以送之次韵·其三
作者：刘绎
朝代：清
体裁：五言律诗

蔼吉欣爰止，新阴厦庇宽。自惭多士领，聊借一枝安。桃李庭芳羡，枌榆社荫观。武城薪木在，犹幸未摧残。
和黄印山郡守《卸篆回南安任留别》即以送之次韵·其二
作者：刘绎
朝代：清
体裁：五言律诗

千里歌来暮，民情两地同。车辕攀父老，竹马迓儿童。柳色初迎客，梅花旧识公。春风吹赣水，洄溯意何穷。
和黄印山郡守《卸篆回南安任留别》即以送之次韵·其四
作者：刘绎
朝代：清
体裁：五言律诗

忆自交侨札，驰驱鞅掌余。我如倦飞鸟，客有远遗鱼。老去心犹壮，重来愿不虚。南云时在望，临别独踌躇。
咨雨
作者：刘绎
朝代：清
体裁：古风

谷熟尚求雨，民有冀幸心。岂知翻手云，亦可覆成霪。旱犹半有获，此雨却为祲。苗既秀而实，芽蘖复秧针。惜哉稼穑宝，全付泥沙沉。江南六月地，一雨皆黄金。如何怨苦潦，曾是祁甘霖。我闻咎征应，天人理宜参。嗟尔愿太奢，租赋意眈眈。尔既萌此念，天亦偿尔甘。人苦不知足，过足更何堪。劝尔休怨咨，听天莫天贪。
哀四忠·其一
作者：刘绎
朝代：清
体裁：七言律诗

西曹清秩世簪缨，纡路分符百里城。谁谅平生伸大节，终拼一死继家声。王孙春草孤臣血，故国秋风老母情。三寸桐棺掩抔土，何时灵旐返瑶京。
哀四忠·其三
作者：刘绎
朝代：清
体裁：七言律诗

偶失东隅可若何，桑榆未晚奈蹉跎。越秦异视徒滋戾，文武同时要在和。语记班荆图报复，军因伏莽误传讹。分明功过君亲质，一死酬恩岂有他。
哀四忠·其二
作者：刘绎
朝代：清
体裁：七言律诗

栖枳哦松不自聊，壮年投笔慕班超。曾因转饷参戎幕，再为勾稽入郡僚。两地羽书轮日接，七旬坚壁付烟销。空留马革尸谁裹，一缕忠魂何处招。
哀四忠·其四
作者：刘绎
朝代：清
体裁：七言律诗

城破还思守一隅，借才暂为绾铜符。居然旅众劳规复，其奈偏师失势孤。七日雨云翻又覆，九原魂魄死应苏。只今罗浒桥边过，父老犹能指路衢。
哭弟熙庵·其一
作者：刘绎
朝代：清
体裁：七言律诗

半生豪气暗消磨，一事无成可奈何。铁拂只今偿梦早，金丹从古误人多。每愁外侮思投笔，谁料穷途莫返戈。义侠空怀余宝剑，弥留犹自手摩挲。
哭弟熙庵·其三
作者：刘绎
朝代：清
体裁：七言律诗

青灯风雨对床眠，回忆儿时更黯然。形影相依如我弱，栽培何意为谁偏。自从宦别无三载，此后归来又十年。禁得几回相见老，今生竟了弟兄缘。
哭弟熙庵·其二
作者：刘绎
朝代：清
体裁：七言律诗

自医无术莫回春，难究根源问藏神。方自家传常济物，药因性烈亦戕身。参苓有力能调剂，姜桂为功太苦辛。疾病扶持乡井赖，他时应惜少斯人。
哭弟熙庵·其四
作者：刘绎
朝代：清
体裁：七言律诗

花残石冷酿春轩，只剩灵枢一卷存。爝火无光书帐寂，余烟未烬药垆温。怜他幼稚谁更事，知否衰亲尚倚门。野鹤孤云何所往，雁行断处为招魂。
哭郡守王琴仙同年·其一
作者：刘绎
朝代：清
体裁：七言律诗

欃枪西见德星隤，平地风波竟突来。狐岂凭城能作祟，蚊偏聚市忽成雷。无良可恨民为贼，不朽从教劫化灰。谁谓儒生太轻敌，一身拌为兆人灾。
哭郡守王琴仙同年·其三
作者：刘绎
朝代：清
体裁：七言律诗

谏垣风采气凌秋，公竟生来张许俦。成佛成仙原有自，一官一命已先休。难抛地下英雄泪，欲洗人间肉食羞。可惜澄江明月影，只今空照水东流。
哭郡守王琴仙同年·其二
作者：刘绎
朝代：清
体裁：七言律诗

大息旁观壁上闲，独麾五马自开关。岂无衣与同仇共，谁敢弓因报怨弯。犹有谢翱依信国，未闻张凑救常山。伤心燕寝留遗训，一出城门不望还。
哭郡守王琴仙同年·其四
作者：刘绎
朝代：清
体裁：七言律诗

衢号巷哭奈公何，为问从戎孰荷戈。身已成仁功自著，死疑伤勇恨尤多。黄堂遗爱纷乌鹊，碧血忠魂绕翠螺。庙祀千秋难报德，长留浩气壮山河。
哭郭惺予广文，寄示雪村
作者：刘绎
朝代：清
体裁：古风

交游感聚散，依依胡与郭。吾门方竞爽，何堪一个弱。丧予忽兴嗟，助我更谁索。忆结文字缘，相投针芥若。音自弦外来，香从纸上著。瑜亮并一时，醇醪独尔酌。业精遇偏奇，秋风滞雕鹗。顾尔同门友，飞潜何落落。钟镛不远响，寥寥两木铎。林宗幸同舟，郗生并入幕。去年江城游，获遂素心乐。朝出而暮归，栖栖两病鹤。岁晚各分手，载订重来约。明月共千里，无端惊梦噩。岂修天上文，不插尘中脚。应念燕台客，骏骨伤寂寞。老马悲其群，霜钟应于洛。平生几知己，天涯自寥廓。有道碑待镌，千秋将有托。甚矣叹吾衰，斯人其可作。
哭钟莲峰
作者：刘绎
朝代：清
体裁：七言律诗

枫林月落黯荒原，沟渎谁人吊野魂。到死茧蚕徒自苦，半生书蠹欲何论。迂愚每说古忠孝，志节犹为贤子孙。天祚钟繇应有后，茕茕一线望师门。
啄木鸟
作者：刘绎
朝代：清
体裁：七言绝句

笑他螳雀自相侵，又见捕虫啄木禽。谁道藏身恃坚壁，请看今日困垓心。
啼饥儿
作者：刘绎
朝代：清
体裁：古风

啼饥儿，逐队来。学作嗷嗷鸣中泽，似歌似哭不成哀。行人坐车心不忍，阿母倚门顾儿哂。前车方去后车来，睨而相视嗾以吻。儿啼饥，不号寒。身裹厚棉絮，口含薄饼干。从来蒙养重廉耻，齐鲁之风乃有此。君不见，野居门外女如花，阿母随后抱琵琶。
喜习婿舒藻领乡荐
作者：刘绎
朝代：清
体裁：七言律诗

频年期望属吾徒，卢李因依气不孤。地出一头偏独步，局留半子未全输。由来逐鹿争先得，便觉乘龙与众殊。次第看花揩老眼，好风顺趁上云衢。
喜晤何根云太仆、龙翰臣殿撰，兼柬蒋矩亭、沈槐卿二明府
作者：刘绎
朝代：清
体裁：七言律诗

珠江遥接使星驰，千里文光望气知。春意乍回梅岭路，秋香都附桂林枝。槎边牛斗双凫引，江上烟波一鹭窥。肯为山斋慰岑寂，寒毡清茗话多时。
喜晤叶九峰孝廉
作者：刘绎
朝代：清
体裁：七言律诗

芹藻分香五十春，穷经皓首更精神。童军当日年推长，朋辈晨星老觉亲。天与康强成晚遇，人同耆旧咏嘉宾。贤书一例荣乡举，难得题名达紫宸。
喜朱石翘观察见访
作者：刘绎
朝代：清
体裁：七言律诗

见说夷吾天下才，重谈时事几徘徊。香风满路余湘草，列宿罗胸尽楚材。四海澄清犹揽辔，十年劳勚此衔杯。关河萧索春寒紧，怀抱何时向我开。
喜辛婿秉衡偕三女归省
作者：刘绎
朝代：清
体裁：七言律诗

堂前月色正团圞，喜见骈枝兆素兰。远棹晚风清客暑，新醪香味奉慈欢。十年情话关亲戚，万里云霄见羽翰。只是岵兮瞻弗及，燕山回首各心酸。
喜闻蒋矩亭大令将移永丰，并谢寄惠书画
作者：刘绎
朝代：清
体裁：七言律诗

者番翰墨倍情亲，竟有奇缘作部民。闻道化工归画手，自来风教属诗人。珠还合浦真重到，花种河阳又一新。早与闾阎诸父老，安排竹马待阳春。
喜阮侯亭明府至，走邀寿泉学博，席间同出近作，即题明府古文卷
作者：刘绎
朝代：清
体裁：七言律诗

廿年未溷风尘吏，一卷犹携冰雪文。何幸萍踪重聚会，并教兰谱共殷勤。柴桑径为羊求辟，荀令香还班马熏。似与松涛相响答，琅琅仙韵满山闻。
喜黄寿泉学博见过
作者：刘绎
朝代：清
体裁：七言律诗

叔度依然壮志存，高轩见过喜重论。登堂交庆萱同寿，立玉相看竹有孙。万里往还询近作，两年情事话芳尊。慈乌似我飞难远，步步回头恋故园。
喻伯安广文归觐，时余亦将返棹，承赠诗为别，以此答之·其一
作者：刘绎
朝代：清
体裁：七言绝句

片帆近指白云间，我亦乘风趁棹还。百里归途瑞河口，为君回首望西山。
喻伯安广文归觐，时余亦将返棹，承赠诗为别，以此答之·其二
作者：刘绎
朝代：清
体裁：七言绝句

宾鸿呼伴五湖秋，诗思苍茫动客愁。无限桃花潭水意，春波南浦约重游。
四月九日集于鹭洲浴沂亭，同座者陈柳平郡守、柏仰峰参戎、王湘舟别驾、匡俞臣比部、张雨农广文、王少湘孝廉
作者：刘绎
朝代：清
体裁：七言律诗

旌旗小队出城来，弦诵声中笑语陪。时雨一番先客过，荒斋今日为君开。百年风景宜文宴，四座山光入酒杯。剑佩雍容瞻瞩远，凭栏怀想济时才。
团练示同事
作者：刘绎
朝代：清
体裁：七言律诗

孰为当局孰旁观，曲突徙薪千古叹。岂有虚文能号召，漫云侥幸是平安。风波起伏初无定，阴雨绸缪敢畏难。莫笑杞人忧太远，且将翻覆世情看。
圆明园引见，蒙恩以知县用恭纪
作者：刘绎
朝代：清
体裁：七言律诗

晨开阊阖露华凝，日月瞻依禁近登。名姓亲烦宸翰染，文章曷报国恩承。衡材主圣原昭鉴，受禄臣心要量能。养使深惭闻道浅，愿将民社读书胜。
城东李老人九十岁绘像求题
作者：刘绎
朝代：清
体裁：七言绝句

曾见乾嘉几度春，五朝幸作太平民。东邻犹有十年长，我亦同为绛县人。
城工兴修即事·其一
作者：刘绎
朝代：清
体裁：七言律诗

百年桑梓仰墉崇，几度绸缪未雨中。事本为公无己见，众能合志有成功。地增物力因时泰，天顺人心兆岁丰。惭愧承平均乐利，荷锄负畚借农工。
城工兴修即事·其二
作者：刘绎
朝代：清
体裁：七言律诗

勉随父老共周旋，避怨辞劳孰肯前。乡里人亲疆界泯，地方官好吏民先。远氓从不来城市，百产无非出土田。只要闾阎识忠义，金汤长守一隅偏。
壬子元旦
作者：刘绎
朝代：清
体裁：七言律诗

祥烟瑞蔼接氲氤，正喜新晴映晓雯。润泽涵濡刚雨水，光华开霁见星云。三春晖早兰先馥，四季花匀桂已芬。海宇升平河顺轨，惟将清晏颂仁君。
壬寅元旦
作者：刘绎
朝代：清
体裁：七言律诗

且喜循陔在故园，新传祥瑞到乡村。高堂正举齐眉案，元日初开献寿樽。暗想风光随地转，回思天语觉春温。归装剩有龙宾赐，难染丹毫纪圣恩。
壶园春夜，大雨达旦，雪村所寓屋漏，起坐迁避，作诗自遣。依韵和之
作者：刘绎
朝代：清
体裁：古风

我辈蓬蒿人，荜门而圭窦。假馆得华厦，方幸资庇覆。岂知风雨妒，中宵屋痕漏。念子鄱阳来，波涛免颠踣。却怪蜗居安，翻疑蛮触斗。移床为救书，青毡任湿透。竟夕坐沮洳，独歌还自奏。春郊润草木，幽花偏寒瘦。社燕方营巢，衔泥及晴候。
壶园留别胡雪村，即送其计偕北上
作者：刘绎
朝代：清
体裁：七言律诗

三载栖迟翰墨场，眼中云水洗湖光。坐虽有席何曾暖，嫁是谁衣为底忙。阅历自然增学问，遭逢原不尽文章。要知汗简千秋业，著作应须到玉堂。
壶园秋兴二首，次郑蓉轩广文见赠并贺小孙幸捷元韵，即以奉酬·其一
作者：刘绎
朝代：清
体裁：七言律诗

幸际修文偃武时，群贤同馆共维持。转因相见恨何晚，悔不读书今已迟。喜有郑笺经注水，惭无藜照夜敲诗。班生本自从戎出，倚马犹存笔一枝。
壶园秋兴二首，次郑蓉轩广文见赠并贺小孙幸捷元韵，即以奉酬·其二
作者：刘绎
朝代：清
体裁：七言律诗

座上辉联作作芒，壶园气象觉光昌。晚花开近重阳节，小草香分大雅堂。谢傅山中闻报捷，滕王阁上看飞觞。登科何与修书事，附骥微名幸益彰。
夜坐·其一
作者：刘绎
朝代：清
体裁：七言绝句

寒窗隔纸月分明，香冷茶温仆睡声。独拥一炉灯一盏，读书有味正三更。
夜坐·其二
作者：刘绎
朝代：清
体裁：七言绝句

枨触无端发浩歌，人间叹息尚兵戈。直须掩卷蒙衾卧，无奈关山梦又多。
夜宿螺山营
作者：刘绎
朝代：清
体裁：五言律诗

军令山同峻，元戎甲帐高。张灯观酒胆，横槊助诗豪。地有苌宏血，人怀羊祜劳。夜长更鼓急，风雨听萧骚。
夜起点名口占
作者：刘绎
朝代：清
体裁：七言律诗

晓箭传催惯早朝，駪征三载可怜宵。惜阴一刻春何遽，听鼓连番夜已迢。袍影敢忘门外冷，鼾声翻羡榻前骄。文坛待我披星出，点检童军又诰朝。
大方头哀词，为从弟骊章作
作者：刘绎
朝代：清
体裁：古风

大方头，尔性鸷猛如秋雕，尔身毛羽何翛翘。不能高举望鸿鹄，岂肯雌伏同鹪鹩。只因好勇争腾趠，误以身试被束缚。一生热血鸣不平，此心却似衔环雀。自从豢养縻官粮，坐甘粒食香稻香。主人视比斗鸡贵，磨吻厉爪声俱张。无端忽起萧墙祸，不见主人遑计我。狐兔凭城假虎威，鹰鹯失势随鸢堕。精卫有灵燕有情，凡鸟虽贱具至诚。但愿相随主人死，不愿侪伍枭獍生。吁嗟乎，阶前饮啄群啁啾，一朝惊散如飞鸥。城上乌啼杜鹃泣，遗黎犹说大方头。
奉母避难至中村符征岩茂才宅感赋
作者：刘绎
朝代：清
体裁：七言律诗

白云深处托慈闱，到此穷人得所归。避地敢劳歌夏屋，循陔犹幸近春晖。孔融任侠交情重，公瑾升堂古道稀。不觉欢留五晨夕，两家情意尚依依。
奉辞寿阳祁相国
作者：刘绎
朝代：清
体裁：七言律诗

祥霙沛泽兆和丰，燮理无形翊化工。四海升平资辅弼，一时清望仰公忠。羔羊自表名臣度，驽马徒惭国士风。前度辞亲今恋主，从来知己感恩同。
奴子于市桥买得铜蟾蜍一枚，雪村见而爱之，遂以辍赠，旋以诗报，次韵戏和
作者：刘绎
朝代：清
体裁：古风

嫦娥窃灵药，变幻登上界。蠢尔物虽微，能放光明大。何人肖尔形，范铜成古怪。误落尘埃中，百钱偿贱卖。置之耳目玩，跳跃颇为快。借作水中丞，砚滴其流派。尔寿几千年，服食将有赖。尔身可能保，长生永不坏？怒目为谁嗔，文身却似癞。胡子雅好古，嗜痂痴颇带。与世殊珍尚，鉴赏及图画。爱石爱奇丑，每下元章拜。好龙鳞爪余，相马骊黄外。但夸一足夔，所见母乃隘。
子寿饷乌梅糕并诗次韵为谢
作者：刘绎
朝代：清
体裁：七言律诗

素餐方愧劝加餐，感馈乌梅佐案盘。望眼犹多军士渴，馋涎可减腐儒酸。英雄煮酒谈何易，雅韵题糕字却难。欲作羹汤寄甘旨，芬馨珍重近陔兰。
子翙世友随侍庭训，肄业鹭院时方髫龄，旋入学籍，不觉已二十余年。今夏令郎君复以茂年游泮，秋登贤书，阅其闱墨，洵千里驹也。赋此并以交勉
作者：刘绎
朝代：清
体裁：七言律诗

曾识英髦誉乃翁，名场竟困廿年中。清声转让新雏出，捷足先争老骥雄。三世论文期望久，一经传德燕誉同。还看共掌丝纶美，岂但超宗羡谢公。
子良大令和诗有“三径蓬蒿昼掩门”之句，取以写照，蒙题七古一章，赋此为谢
作者：刘绎
朝代：清
体裁：七言律诗

欲把知音托宓琴，诗中意好画中寻。化身可似东坡貌，开径应知蒋诩心。春雨花封摅藻丽，秋风茅屋寄情深。怜才双管真齐下，润槁嘘枯愧故林。
孙孝子诗
作者：刘绎
朝代：清
体裁：古风

朝廷渥典维风纪，绰楔辉辉九衢峙。人间最重是节贞，以例孝子及义士。乡邦风古谊常敦，至行往往出里门。不信一家兼三善，君看泰和人姓孙。孙有母氏矢冰蘖，遗孤六月家四壁。只道慈乌补堕巢，敢欺雏凤翔高翮。那知寒后春便回，枯槁从新长旧荄。感荷天公均雨露，几番谆勉同栽培。母曰嘻，艰哉乡邻共疾苦，儿曰唯，勉之敢坠先人绪。世上常行事正多，母心未慰奈若何。但得终身遵母教，我尽我心安有他。一朝堂上悲风木，三载空山绕墓哭。从此呼号叩不应，誓将慈善酬育鞠。耳闻道路来嗟咨，儿思母在忍安之。眼见艰难当负荷，母有儿存奚不可。不愿文石高标名，只愿阴骘昭母贞。不愿章服荣被体，只愿重泉得母喜。多谢黄堂奖励心，重提孝义两沉吟。小人有母致今日，一语未终泪满襟。君不见，介之推母子不言禄，托迹虽清心尚局。千古愚人忠孝多，吁嗟孙子信高躅。
孙贞女
作者：刘绎
朝代：清
体裁：古风

许身不二心，千古几男子。谁道忠臣事，深闺乃能此。生不读诗书，世不荣冠履。独抱一寸愚，孑然行其是。邱门名已入，身即非孙氏。俯仰空所依，凭空岂得已。且勉作孝妇，洗手承甘旨。此志谁不怜，一家和于水。同气合连枝，自尔成续似。伟哉贞女心，守一慎其始。名系义而存，两间赖人纪。迂拙巧者嗤，世风嗟委靡。我行遍四方，道乃在桑梓。励尔晚节香，书彤有旧史。
孚吉太守回山东，淦邑士民眷怀旧德，沿途祖饯，舟至章门再赋一诗送别
作者：刘绎
朝代：清
体裁：七言绝句

王乔凫舄喜重来，仙鹤南飞去复回。我为耆民歌召杜，慈云荫处几徘徊。
孤棹
作者：刘绎
朝代：清
体裁：七言律诗

狂澜滚滚去无停，孤棹中宵倚枕听。渔火微茫迷远岸，星光隐映动青冥。南风不使妖氛竞，东海能消战血腥。直与江流心共远，可堪鲸力破沧溟。
安丘王鲁之明府以所属早谷双歧合颖告瑞，诗以纪之
作者：刘绎
朝代：清
体裁：七言律诗

青青苗黍遍齐烟，几为停车问有年。闻道时和因化洽，从来瑞应识官贤。嘉禾颂许儒臣纪，秀麦歌凭野老传。知是使君培植广，烝髦还看庆茹连。
宋小墅方伯荷花生日集同人于百花洲作九老消夏会，用尊公集中道光五年豫章九老消寒会诗韵见寄，和之
作者：刘绎
朝代：清
体裁：七言律诗

甲乙推移五十春，匡庐面目见犹真。风流好继南皮盛，形迹深忘北阮贫。前度雪泥鸿印爪，几番寒暑雁来宾。园林胜事湖山主，曾是屏风隔座人。
定襄二节妇诗，李子畲郡伯属作二首 其一 郭李氏
作者：刘绎
朝代：清
体裁：七言律诗

廿载寒灯泪欲枯，空山贞孝两艰劬。无枝可借孤飞鹊，有影相随反哺乌。谁道忘忧萱已树，惟应独立竹能扶。中天月好盟心迹，不受浮云半点污。
定襄二节妇诗，李子畲郡伯属作二首 其二 牛郑氏
作者：刘绎
朝代：清
体裁：七言律诗

几时鸾镜赋于归，倏忽秋风卷翠帏。忍看夫书抛箧笥，勉权子职慰庭闱。茹荼半世心弥苦，采菽中原愿未违。留得岁寒松柏在，三春芳草有余晖。
客枕
作者：刘绎
朝代：清
体裁：五言律诗

客枕偏多梦，孤灯自耐秋。蛩吟游子感，雌伏丈夫羞。栖鹊身无定，闻鸡志未休。来程四千里，明日是皇州。
宾旸楼雅集
作者：刘绎
朝代：清
体裁：五言律诗

夕照明前岸，微风入绛帷。山光排闼近，帆影度窗迟。对菊可无酒，说云应有诗。主人留待月，剪烛话多时。
宿李家滩早发
作者：刘绎
朝代：清
体裁：七言律诗

笔峰依旧对轩幽，倦鸟投林且暂休。喜话桑麻新酿熟，重论文字一灯秋。花移返照山窗近，树掩晴曦几席收。暮霭朝岚看不足，云尖尽处尚回头。
寄张小浦学使
作者：刘绎
朝代：清
体裁：七言律诗

使车化泽遍儒林，老友犹闻直谅箴。以德爱人君子意，求贤为国相臣心。行藏孰与商量共，朝野徒增系恋深。幸有岁寒烟水约，归舟正好话幽襟。
寄张楚瞻出牧山西吉州
作者：刘绎
朝代：清
体裁：古风

君以吉州人，而作吉州牧。江西计程抵山西，四千里路置邮速。闻道黄河势北来，茫茫禹迹洵奇哉。试问洪水滔天日，孟门山石谁为开。几千年后山河异，沧海桑田纷建置。至今太岳尊平阳，壶口龙门附庸地。地无繁简政在官，论政易耳临民难。平生经过十三省，请君并作一隅看。天下纷纷干戈起，尚有此州僻可恃。以吉名山自古传，政平民豫臻上理。从此安贞履坦途，吉无不利任所趋。祥风善气春有脚，记取一路清廉图。
寄怀沈阳辛莲舫参军·其一
作者：刘绎
朝代：清
体裁：五言律诗

一官轻塞外，消息近何如。万里自干役，十年还读书。遥天看燕雁，故国感龙鱼。非为君肠热，情亲迹太疏。
寄怀沈阳辛莲舫参军·其二
作者：刘绎
朝代：清
体裁：五言律诗

鸡肋弃何惜，龙头属未迟。图南溟浪跋，空北冀群辞。菊晚兰方馥，桥高梓不卑。长安何日聚，花好月圆时。
寄怀陈子鹤司寇
作者：刘绎
朝代：清
体裁：七言律诗

闻道版舆花外旋，慈云应护德星躔。百年甘旨宜乡味，四海勋名望众贤。身在江湖心魏阙，天然水木地平泉。谁知融泄兰陔内，万里安危两念悬。
寄怀黄子寿
作者：刘绎
朝代：清
体裁：五言律诗

风雨惊秋梦，怀人患难中。时艰诗境绰，愁绪酒杯空。义命安庭训，勋名勖众功。高歌青眼望，与子亦仇同。
寄怀黄都廷大令
作者：刘绎
朝代：清
体裁：七言律诗

飘然琴鹤一身轻，十载粗粗遂宦成。同辈几人无定局，使君三辅有循声。安排林壑留春驻，指点关山看月明。鸾凤自骞鸿自举，元方端的是难兄。
寄酬李少伯大令
作者：刘绎
朝代：清
体裁：古风

我昔东浮楂，齐鲁罗众彦。尝请式士林，当以儒官先。经术通吏治，岂但文章绚。李君本名宿，屈作群公掾。头衔署冷官，低首事笔砚。风流诸生被，俗学为之变。我心重其人，无缘作推荐。自从辞鹊华，相与增眷眷。不意别十年，京邸重晤面。我愧为征士，君方领赤县。赠我琼琚辞，感君用意善。伟论良所钦，交情久逾见。君将展素负，阳春行应遍。我正趁归帆，岁寒自保练。示我名山书，俟君循吏传。相期在古人，努力矢靡倦。
寄鳣篇
作者：刘绎
朝代：清
体裁：古风

肯为稻粱谋，暂使晨昏旷。何以馨馐膳，每食心怅怅。欲寄平安书，双鲤乘春涨。恰喜得巨鳞，远劳渔人贶。大江千里流，桃花三月浪。泼泼鳣何来，佐我甘旨养。呼僮溉釜鬵，承筐饤盘盎。聊当笋味传，有如伊黍饷。朝发当夕至，准拟奉堂上。遥思开缄时，妇子环相向。洗手重炮燔，调和剂酰酱。春风展欢颜，团圞醉家酿。应念游子情，得鱼筌不忘。此鱼非官物，泉水出廉让。束修虽可惭，封鲊犹堪谅。但早负米还，勿烦倚门望。家山钓有溪，旦夕理归舫。
寒食扫墓
作者：刘绎
朝代：清
体裁：七言律诗

松楸郁郁护岩阿，寒食郊原气尚和。誓墓有词悲逸少，惜春无计哭东坡。山花染血啼鹃化，野水穿田叱犊过。离乱相逢劳慰藉，农家毕竟好人多。
寒食浴沂亭晓望
作者：刘绎
朝代：清
体裁：五言律诗

东风三日夜，吹雨过前山。春事七分外，归心百里间。寒留花不尽，云待鸟同还。帆影看来往，江亭我独闲。
对紫薇花书感四首·其一
作者：刘绎
朝代：清
体裁：七言律诗

五度伤春寸草心，谁知此树更情深。蓼莪咏罢还思痛，华黍诗亡尚有音。看碧成朱劳想象，流根自叶为沉吟。小窗独坐黄昏后，相对忘言泪满襟。
对紫薇花书感四首·其三
作者：刘绎
朝代：清
体裁：七言律诗

辛苦移根剩劫余，故园荒径近何如。玉堂仙伴应怀尔，茅屋诗人转愧予。过眼雾花皆幻境，惊心风木有空庐。无言桃李今何在，杜牧多情句不虚。
对紫薇花书感四首·其二
作者：刘绎
朝代：清
体裁：七言律诗

画省从容岁月宽，清香燕寝昔凝欢。花开花落枯荣感，年去年来冷暖叹。虚白堂中春寂寞，软红尘里梦阑珊。可怜颜色经时别，珍重秋来次第看。
对紫薇花书感四首·其四
作者：刘绎
朝代：清
体裁：七言律诗

欲持樽酒酹花前，爱惜榆光及暮年。绛雪霏霏吹满地，白云渺渺望终天。两开丛菊犹如此，千岁蟠桃恐未然。长系春秋霜露念，看花再发月重圆。
寿孙瑞轩茂才
作者：刘绎
朝代：清
体裁：七言律诗

渊源重与溯家声，余庆当年说舅甥。四壁清风眉未展，一经皓首舌犹耕。金鎞无术医张籍，玉杖谁扶问伏生。只合希夷常闭目，丹邱世界本光明。
将赴宜黄司铎之任，舟下峡江，风色甚利，舟子系桅旗作帆，戏成一律
作者：刘绎
朝代：清
体裁：七言律诗

自愧头衔冷似冰，济川作楫我何能。漫将寸缕千钧系，直许长风万里乘。美锦尚难观学制，蝥弧安敢快先登。布帆此去诚无恙，且借寒毡坐戴凭。
小园即目·其一
作者：刘绎
朝代：清
体裁：七言绝句

微雨初晴春满庭，种花亲自课园丁。连宵颇为雠书苦，才见寒畦眼便青。
小园即目·其二
作者：刘绎
朝代：清
体裁：七言绝句

不须关住满园春，墙畔桃花一树新。日午风高红雨乱，余香分得到比邻。
小楼观涨
作者：刘绎
朝代：清
体裁：七言律诗

楼俯川流气欲吞，汪汪巨浸赴章门。长江上下波如沸，半壁东南浪不翻。家住斗城忧四海，济无舟楫望中原。五湖何日同清晏，容我溪湾钓石温。
山中新岁
作者：刘绎
朝代：清
体裁：七言律诗

春声比户又新年，真觉桃源别有天。小住始知岩壑好，相逢难得主人贤。衣冠儒雅风犹古，泉石幽深树亦仙。游子浮踪时序感，万山不隔白云边。
山居雨雪，喜符征岩、何司直二茂才见过
作者：刘绎
朝代：清
体裁：七言律诗

岁晏何依转徙频，飘零犹似雁来宾。岩栖且定惊弓鸟，雪卧谁为送炭人。茅屋纵谈酬酒浊，穷途孤寄仗邻亲。望衡尚觉层峰隔，安得长来共夕晨。
山庄雪夜寄怀秋浦明府·其一
作者：刘绎
朝代：清
体裁：七言律诗

已是阳生春尚迟，微茫天意总难知。远为隔岁占丰歉，近向穷黎问冻饥。一县有官能造福，三冬得雪正调时。从来斡运由人事，翘首贤能济治思。
山庄雪夜寄怀秋浦明府·其三
作者：刘绎
朝代：清
体裁：七言律诗

早识姚崇救世才，操刀无事自恢恢。惠人克济方言猛，善政能孚岂讳财。野有狐埋何忍搰，泽多鸿集不胜哀。儒生满抱慈祥意，常觉阳春笔底回。
山庄雪夜寄怀秋浦明府·其二
作者：刘绎
朝代：清
体裁：七言律诗

邻壁灯寒近引光，慨然兴念古循良。国中自赋民劳苦，天下谁才策富强。盘错未能困虞诩，恩威久已信张纲。读书不被周官误，重典疑非止乱方。
山庄雪夜寄怀秋浦明府·其四
作者：刘绎
朝代：清
体裁：七言律诗

穷庐卧雪独长吟，桑土绸缪念转深。失马已如覆蕉梦，亡羊犹切补牢心。自惭闵叔为人累，不谓袁安有客寻。庾岭梅花消息近，好风怀我盼新音。
山村·其一
作者：刘绎
朝代：清
体裁：五言律诗

四顾疑无路，周环喜有山。全家才一聚，谁屋此三间。竹雨寒侵牖，松云昼掩关。村醪泉味薄，何以慰欢颜。
山村·其二
作者：刘绎
朝代：清
体裁：五言律诗

问是谁家地，山高境最偏。市犹通岭外，尘不到门前。息壤终何托，劳薪只自怜。买邻少千万，聊借避烽烟。
岁前购旧画，花下一猫，题者有责词，戏为狸奴解嘲·其一
作者：刘绎
朝代：清
体裁：五言绝句

肉食岂不甘，性却爱泉石。局外暂偷闲，室中莫相迫。
岁前购旧画，花下一猫，题者有责词，戏为狸奴解嘲·其二
作者：刘绎
朝代：清
体裁：五言绝句

鼠果驱能尽，应无惜爪牙。但教仓粟满，饱饭任看花。
岁暮书感四首·其一
作者：刘绎
朝代：清
体裁：七言律诗

仰俯千秋顾此身，吾徒谁与愧斯民。家乡转徙同忧患，亲戚重逢话苦辛。意外沧桑悲往事，眼前风雪盼新春。若教三十年论世，我已曾经两世人。
岁暮书感四首·其三
作者：刘绎
朝代：清
体裁：七言律诗

风雨巢倾反哺乌，谁知窃负当安舆。十年人老忧常有，百岁天怜难或无。骨肉几家经丧乱，颠危四望待持扶。北山坐诵嗟何补，空负长吟泪与俱。
岁暮书感四首·其二
作者：刘绎
朝代：清
体裁：七言律诗

居恒出处几曾安，每念君亲报答难。未熟黄粱催枕警，半生素食耐毡寒。荷戈莫遂从戎愿，筹笔谁将借箸看。憔悴年来双鬓改，敢同局外作旁观。
岁暮书感四首·其四
作者：刘绎
朝代：清
体裁：七言律诗

渐觉风清四野氛，苍苍应未丧斯文。甑抛孟敏吁何顾，砚守君苗叹已焚。晚景无聊怜故我，升平有象望诸君。凯歌声里阳和转，长愿余晖驻暮曛。
岁暮吟四章·其一
作者：刘绎
朝代：清
体裁：古风

自从秋不雨，已阅半年久。旱虽未成灾，却征恒旸咎。而况入冬来，寒消历三九。霜雪不成威，风霾时或有。天地温肃气，所以成高厚。如何大化中，无偏憾亦偶。
岁暮吟四章·其三
作者：刘绎
朝代：清
体裁：古风

官军已临境，消息仍寂然。兵法固难测，何以动经年。山陬虽蕞尔，四境相毗连。羊亡多歧路，鹿走险在前。取鱼不截流，漏网恐潜渊。千虑愚何得，自恨井中天。
岁暮吟四章·其二
作者：刘绎
朝代：清
体裁：古风

目前狃旦夕，嗟彼民何知。只爱一冬暖，不复歌无衣。去年烽火炽，今年姑安之。今年谷尚贱，明年其免饥。豺狼不可厌，鸩毒不可怀。岂知伤心人，隐然有所思。
岁暮吟四章·其四
作者：刘绎
朝代：清
体裁：古风

寒号可怜虫，幽伏尚草际。夜长天未明，瑟瑟北风厉。峥嵘感岁月，萧索悲人事。空山自冬春，似有冲寒意。慨彼物知时，触我心忧世。蟋蟀寄哀吟，瞿瞿良士志。
岁暮感怀·其一
作者：刘绎
朝代：清
体裁：七言律诗

关门岁月暗消磨，独对方塘水不波。雨露有情滋稿壤，蓬蒿何意被阳和。南枝向暖乘时好，背树忘忧奈老何。细与山泉商出处，草心毕竟恋春多。
岁暮感怀·其二
作者：刘绎
朝代：清
体裁：七言律诗

枯菀由天任折磨，世间何处定风波。人情大抵图新岁，庭户还将转太和。山鸟似呼行不得，金鳌犹梦夜如何。谁无报答君亲念，并入残年抱憾多。
岁暮述怀，寄龙筠圃吏部
作者：刘绎
朝代：清
体裁：七言律诗

春到梅枝问驿程，岁寒岩桂自冬荣。尽添红炭心难热，渐敝黑貂身自轻。老遁山林犹近俗，慵抛笔墨欲逃名。谁云大隐在朝市，应念端居耻圣明。
岁科试竣，将入京有作·其一
作者：刘绎
朝代：清
体裁：七言律诗

才从香案染炉烟，诏许星轺早着鞭。洙泗渊源殷向望，鲁邹风教愧承宣。学山幸喜翔初步，观海还思汇百川。自顾书生当重任，皇恩宽大已三年。
岁科试竣，将入京有作·其三
作者：刘绎
朝代：清
体裁：七言律诗

从来教养政兼施，风俗还须士气维。敢以咨诹虚使节，惭无化导忝人师。林繁夏荫原因地，花借春阴要及时。我已辛勤同刻楮，培根终赖露华滋。
岁科试竣，将入京有作·其二
作者：刘绎
朝代：清
体裁：七言律诗

槎客茫茫独问津，同舟终仗济川人。曾经时雨难为泽，尚赖东风借与春。侨札相逢如识旧，邹枚在座幸交亲。仁贤友事真吾益，漫借皇华判主宾。
岱孙入泮二首·其一
作者：刘绎
朝代：清
体裁：七言律诗

童军队队迹重寻，卅八年中忆转深。曾傍藻芹怀旧种，自栽桃李问新阴。贻谋敢谓凭躬率，绳武才闻有足音。勉绍箕裘成世业，传经幸不负初心。
岱孙入泮二首·其二
作者：刘绎
朝代：清
体裁：七言律诗

漫道功名拾芥如，自甘守辙计原疏。每嫌捷径妨贤路，深念单寒困里闾。枚速马迟谁巧拙，卢前王后任纡徐。一衿责实殊难副，珍重辕驹发轫初。
岱孙幸膺乡荐，计偕北上，作此勉之·其一
作者：刘绎
朝代：清
体裁：古风

材以大能胜，器以虚能受。造物赋于人，非有意薄厚。念尔咫角驹，遽附骐骥后。岂有技过人，遭逢事亦偶。得易当知难，实果副名否。学问无穷期，科名幸弋取。低首循阶梯，服膺期永久。世多轮囷姿，惧为匠斲小。虚心竹可师，毋自丰其蔀。
岱孙幸膺乡荐，计偕北上，作此勉之·其二
作者：刘绎
朝代：清
体裁：古风

家世业耕读，韬隐无光辉。自我初发迹，未进止先知。传经固所愿，似续惭谋贻。母亦先人荫，茁此陔兰枝。保世良未易，立身尤勉思。瑶瑜虽美质，蝇污能玷之。尔行事舟车，舟车盍鉴兹。风帆把舵稳，顺轨按辔驰。努力四方志，要不负男儿。
岱孙春闱幸捷供职西曹，赋此寄勖·其一
作者：刘绎
朝代：清
体裁：七言律诗

闻道彤廷宠并叨，居然观政列京曹。蓬莱路别瞻云近，霄汉心同捧日高。知己文章关遇合，少年意气岂英豪。入官有幸才通籍，学古如何称誉髦。
岱孙春闱幸捷供职西曹，赋此寄勖·其三
作者：刘绎
朝代：清
体裁：七言律诗

泽民犹是致君心，夙抱痌瘝念恤钦。莫恃聪明成性卞，全凭学养化文深。同僚直友如师事，长者仁言当座箴。共沐朝廷培植厚，岂徒教习重词林。
岱孙春闱幸捷供职西曹，赋此寄勖·其二
作者：刘绎
朝代：清
体裁：七言律诗

扪心退想自知明，责实还须勉副名。肯以读书移读律，漫因登第羡登瀛。布帆安稳风常缓，按辔纡徐路更平。从此菜根应耐咬，家风长守在官清。
岱孙春闱幸捷供职西曹，赋此寄勖·其四
作者：刘绎
朝代：清
体裁：七言律诗

自维卅载受恩多，重见泥金继甲科。初步尔应思阅历，前途我已叹蹉跎。成千秋业犹人尔，读十年书所学何。报国承家非易事，存心总要在祥和。
峡江县遇子鸿
作者：刘绎
朝代：清
体裁：五言律诗

相期滕阁会，捷径任先行。滩浅纡吾道，云遥计子程。那知萍水合，仍作鹭鸥盟。共济余深愿，秋风一棹轻。
崇仁陈烈女诗
作者：刘绎
朝代：清
体裁：古风

丰城又有剑埋岳，虹气沉沉尚雌伏。碧血化草死不灰，红颜谁洗九泉辱。粪土虽污秽，犹思卫其身。刀戟虽凶器，借以杀其人。烈哉陈女智且勇，古有传奇今见真。烽烟惨惨黯无色，鬼哭神愁谁瞷得。冥冥中有表暴时，天日复见昭然白。女从巴山远逃奔，遇贼邻邑罗氏村。贼假洞房忘死所，女视鼎镬为生门。罗氏主人得还里，入室血污满床笫。遍问邻人有新闻，备言女死遭残毁。窗间留得亲笔书，冀将心迹彻庭除。但得生前身不辱，遑计死后遗骸屠。主人为感烈女志，目睹耳闻详其事。直彰始末达上庠，罗生仁义真仁义。吁嗟乎，观乡而知直道存，谁司风教如弗闻。我欲排云叫阊阖，为传此事待輶轩。
己未元日航陂新居
作者：刘绎
朝代：清
体裁：七言律诗

云巘中间新草堂，水亹深处有慈航。地开寿宇歌华黍，世守先畴托梓桑。雪在春前原是瑞，日从冬至渐知长。茅檐点滴皆膏泽，喜与村农话岁穰。
己酉元日书贺宋婿得选拔，并勖习婿、徐甥，兼示儿子肇光
作者：刘绎
朝代：清
体裁：七言律诗

盛事曾三见酉年，敢夸衣钵是薪传。不劳思议能成佛，自有安排总听天。谊合亲朋如棣萼，才堪伯仲看茹连。风云万里联镳易，努力春华猛着鞭。
幸雨·其一
作者：刘绎
朝代：清
体裁：七言律诗

烦忧溽暑并如焚，远远烽烟接火云。正与田禾争性命，况兼市虎骇传闻。山楼帘卷风难定，城阙峰遮日未曛。且幸众心收一雨，夜凉全已洗炎氛。
幸雨·其二
作者：刘绎
朝代：清
体裁：七言律诗

江山凭眺托危栏，对此茫茫感百端。卷地风过尘扫易，回天力缓旱苏难。民情雷电惊余定，世事烟云幻后看。安得银河真倒挽，遍成甘澍万声欢。
广陵赠都转刘星房前辈·其一
作者：刘绎
朝代：清
体裁：七言律诗

前后封章子细参，早筹全局裕东南。理财谟议谁长策，经世权宜岂易谈。力挽波流仁主念，调和羹味谏臣谙。从来计国推刘晏，况遇清时德教覃。
广陵赠都转刘星房前辈·其二
作者：刘绎
朝代：清
体裁：七言律诗

重话萍踪首屡回，十年尘梦鬓霜催。绿杨郭外山平远，明月桥边水溯洄。旷代风流仍俎豆，过江云物几人才。瓣香今为南丰祝，应见题襟馆再开。
庄蝶缘明经嘱题《牛衣对泣图》，并出示悼亡之作·其一
作者：刘绎
朝代：清
体裁：七言律诗

疏林远水惨斜曛，萧瑟秋声不忍闻。落叶打窗凄欲语，空花留镜惝难分。泪痕双照虚明月，心绪孤飞绕断云。此景易摹情不尽，千秋义重孰如君？
庄蝶缘明经嘱题《牛衣对泣图》，并出示悼亡之作·其二
作者：刘绎
朝代：清
体裁：七言律诗

剧怜儿女叹功名，一泣能教百感撄。语语激昂如昨日，年年辛苦忆平生。长从恩爱思贫贱，为念纲常本性情。我欲结交求古谊，应知忠孝出真诚。
庐陵义仓平粜，以余谷一石见惠，诗以谢之
作者：刘绎
朝代：清
体裁：七言律诗

赖有仓储惠遍敷，庐陵米价问何须。济人始信荒年谷，赠我真同一斛珠。乞为鲁公翻旧帖，负如子路壮归途。岁縻廪粟吾滋愧，粗粝犹堪饱腐儒。
应诏将入京，羽可舍人寄诗赠行，次韵留别·其一
作者：刘绎
朝代：清
体裁：七言律诗

十载江湖望帝京，征书初下鹤猿惊。巢乌纵得归林乐，枥马能无恋主诚。一念君亲酬不尽，平生出处辨犹清。亲朋劝勉情何厚，便拟乘风问远程。
应诏将入京，羽可舍人寄诗赠行，次韵留别·其三
作者：刘绎
朝代：清
体裁：七言律诗

循陔恋阙此时情，未奉安舆忍速行。一纸辞征原直捷，千秋感遇又纡萦。肯抛寸草三春咏，曾赋皇华四牡征。为念君恩承母教，退思何以答升平。
应诏将入京，羽可舍人寄诗赠行，次韵留别·其二
作者：刘绎
朝代：清
体裁：七言律诗

故人书至涤炎尘，赠我新诗笔有神。江馆豪吟随兴到，邮筒寄稿见情真。晚年水石盟逾笃，过眼云烟迹易陈。千里远游吾岂乐，感君重赋绿波春。
应诏将入京，羽可舍人寄诗赠行，次韵留别·其四
作者：刘绎
朝代：清
体裁：七言律诗

咨牧传闻十二州，鹓鸾偏欲引凫鸥。深惭鹗荐扶轻羽，且逐鸿宾趁早秋。锡类可能符隐愿，观光方喜焕新猷。缠绵最是知心语，系我离思在小楼。
庚午花朝白鹭书院喜晤李明斋再为题画
作者：刘绎
朝代：清
体裁：七言绝句

几年心契画梅人，见画何如识面真。今日咏花香更好，春风着纸倍精神。
延晖阁和吴信卿茂才次韵
作者：刘绎
朝代：清
体裁：古风

昔登蓬莱阁，海日望茫渺。转瞬已三竿，烂缦祥云绕。仙禁本舒长，恩光何荡浩。故山恋春晖，陈情自拜表。以此判霄壤，平生心未了。岂敢恋丘壑，高怀出林杪。回首长安远，西望空缥缈。偶然辟蓬蒿，三间非构造。所嗟羲驭驰，难为鲁戈倒。长愿爱景光，六合尘霾扫。颜楣曰延晖，余年乐熙皞。三径松菊存，荣枯在苍昊。君向阁外吟，情景赅多少。山川自清淑，蹉跎人易老。遑遑欲何求，长生安可祷。晚节葆桑榆，安土根常好。
廷试先期宿午门外
作者：刘绎
朝代：清
体裁：七言律诗

抡才特诏试明经，五凤楼前望阙庭。自幸寄栖来禁掖，何因值宿到公厅。九天月色依依近，万柝风声续续听。静数鸡筹浑不寐，玉珂过阙已珑玲。
张子光上舍有《从军之志》，次韵和之
作者：刘绎
朝代：清
体裁：五言律诗

班生忽投笔，祖逖着鞭时。画意胸原有，豪怀世岂知。在山谁远志，感物又将离。咏史穰苴览，因君忆左思。
张小浦中丞罢官西归，行次玉山，寄此奉怀·其一
作者：刘绎
朝代：清
体裁：七言律诗

星轺再莅任封疆，状貌谁人识子房。久拟文衡符士论，况兼武事历戎行。九旬矢石围中出，五载幨帷去后望。闻说神明同奉若，张泾阳继许旌阳。
张小浦中丞罢官西归，行次玉山，寄此奉怀·其二
作者：刘绎
朝代：清
体裁：七言律诗

五湖系缆望中原，敢作旁观局外论。但愿臣归闻世治，犹将母谂感君恩。三年破斧思公衮，六月戎车绕客魂。信宿鸿飞何处所，可怜父老苦攀辕。
张母袁孺人节孝诗
作者：刘绎
朝代：清
体裁：七言律诗

闾里近传旌节诏，故人新示柏舟篇。少陵有妹犹同地，伯道无儿总付天。一死苟延权子职，九原稍慰仗妻贤。风酸月苦尝都遍，回首欢娱只二年。
张达夫少府属题《垂钓图》·其一
作者：刘绎
朝代：清
体裁：七言绝句

十年宦海看鱼龙，犹把长竿在手中。春色醉人浓似酒，停杯欲问信天翁。
张达夫少府属题《垂钓图》·其二
作者：刘绎
朝代：清
体裁：七言绝句

清俸常留饲鹤余，重揩醉眼自观渔。旁人莫误临渊羡，意钓原来不在鱼。
归家对菊，再叠前韵，寄怀芷生
作者：刘绎
朝代：清
体裁：古风

归来惬欢情，老圃绚芳菊。泛酒代茱萸，掇英兼石斛。融然醉花前，庭砌有余馥。既慰循陔心，亦展窥园目。却溯水一方，故人睽柳陆。同事计绸缪，谁为贤劳独。协恭在和衷，推心宜置腹。因人事乃成，愧我亦鹿鹿。世尽如孙阳，应洗凡眼肉。
归舟过新淦，夜泊鱼港口
作者：刘绎
朝代：清
体裁：七言律诗

金川才过正斜阳，舟子争先趁晚樯。回看界浦江无界，前望长排路更长。灯影倚篷风闪闪，篙声触石水浪浪。收帆港口逢渔火，正幸云端月有光。
归路
作者：刘绎
朝代：清
体裁：五言律诗

红叶青山路，经年四度过。林容随变换，岁序总蹉跎。水落平沙阔，田闲捷径多。人心如坦道，何处得风波。
彭止翁选得德化广文，以足疾辞免，赋诗慰之·其一
作者：刘绎
朝代：清
体裁：七言律诗

容易秋风二十年，一官位置老彭宣。藕丝多系沾泥后，鸡肋谁抛染指先。卫足如葵随地稳，安心有药自天全。止翁真个能知止，便作浔阳送客船。
彭止翁选得德化广文，以足疾辞免，赋诗慰之·其二
作者：刘绎
朝代：清
体裁：七言律诗

瓣香遥接陶彭泽，纵不折腰身亦安。漫道楚弓还自得，须知塞马要齐观。儒生慷慨功名薄，世事艰危议论难。我有私心相慰藉，江干依旧两吟坛。
彭芷生寄诗约入城避水，次韵答之·其一
作者：刘绎
朝代：清
体裁：七言律诗

寒雨山窗夜未央，潮声初起漏声长。忽惊舣岸呼喧急，不觉开门浪涌狂。万亩新秧连麦陇，中流一瓠仗鱼航。平生利济思舟楫，独坐江亭望远冈。
彭芷生寄诗约入城避水，次韵答之·其二
作者：刘绎
朝代：清
体裁：七言律诗

感君问讯水中央，郑重关心语更长。自笑此身如宅泛，独惭无力挽澜狂。诗人志愿千间厦，浮世生涯一苇航。我欲过江频唤渡，茫茫烟树隔螺冈。
徐云门明府《双闸安流册》
作者：刘绎
朝代：清
体裁：七言律诗

欲将水利佐民田，谁向颓流讲泄宣。一命存心能济物，三农托业在防川。新畴夏雨潜归壑，比屋秋晴曲引泉。从此沙堤思白傅，百年余泽溯河壖。
徐穆庵教授新造宾旸楼落成，偕刘伯瑗、李愚亭诸广文邀集同人饮于楼上，即席赋赠·其一
作者：刘绎
朝代：清
体裁：七言律诗

地近宫墙远势横，才归结构便峥嵘。山川何处无佳胜，风雅还须属老成。帆向天边收几席，人从画里指江城。故乡自此添新景，鹭白螺青相对迎。
徐穆庵教授新造宾旸楼落成，偕刘伯瑗、李愚亭诸广文邀集同人饮于楼上，即席赋赠·其二
作者：刘绎
朝代：清
体裁：七言律诗

楼居自笑亦因缘，风月平分又眼前。山水古来文字迹，东南今日主宾筵。重将萸菊寻高会，莫向蓬莱问散仙。赢得九衢同引领，虹光上烛满江天。
徐荆山同年主秀水书院讲席，诗来依韵酬之
作者：刘绎
朝代：清
体裁：七言律诗

知交相近最相亲，吾道将行属望频。但使文坛尊老宿，定教化雨遍同人。西阳宫里曾栽树，三相堂前又坐春。愧我一毡依鹭渚，茫茫学海叹无津。
得姚秋浦明府书为家母寿，诗以谢之
作者：刘绎
朝代：清
体裁：七言律诗

开缄恍对旧光仪，问讯同深两地思。喜慰相闻余母健，痌瘝在念尔民饥。山中莱服如增彩，野外郇膏恰应时。料得平安刚报远，春晖东望已熙熙。
得槐卿明府书，以《雪中游芝山即景》见怀，感答二律并寄题芝山亭·其一
作者：刘绎
朝代：清
体裁：七言律诗

琼楼十二界三千，君在山亭百尺巅。放眼欲超湖海外，怀人忽到酒杯前。悠悠彭蠡一支水，隐隐匡庐几点烟。料得宾僚同倚槛，吟诗多为庆丰年。
得槐卿明府书，以《雪中游芝山即景》见怀，感答二律并寄题芝山亭·其二
作者：刘绎
朝代：清
体裁：七言律诗

五老亭前五老峰，仙人招手远相从。一游却要关缘分，千里徒令企往踪。止水忠魂应未沫，登山隐迹可能逢。时平不用歌商皓，自有灵芝附瑞松。
得蒋绶珊书，并寄毡衣、古墨、笺纸
作者：刘绎
朝代：清
体裁：五言律诗

别绪刚三月，来书已隔年。磨人惟古墨，念我尚寒毡。高谊鸾笺外，新芳鹭渚前。韶华无限好，努力着先鞭。
忆童试有作二首·其一
作者：刘绎
朝代：清
体裁：七言绝句

犹是童军一秀才，泥金有兆报春魁。自从进步青云路，曾到宫墙第几回。
忆童试有作二首·其二
作者：刘绎
朝代：清
体裁：七言绝句

皓首儒冠耻圣明，丁年重见集髦英。敢将科第夸侪辈，转觉前贤愧后生。
忆菊叠前韵
作者：刘绎
朝代：清
体裁：古风

小园自荣秋，三径满松菊。每逢佳节至，赏花酒盈斛。出游岂在远，已觉隔芳馥。百里望家山，白云常翳目。连年事奔走，舟车疲水陆。游子感飘蓬，美人怨幽独。插花空搔头，餐英亦负腹。胡不趁花开，归言驾白鹿。延年举寿觞，菽水甘于肉。
快晴叠韵
作者：刘绎
朝代：清
体裁：七言律诗

新年才喜见良辰，暗转阳和已越旬。山似忘形重觌面，云如翻手便回春。登台共乐融融景，献曝同为皞皞民。晴雪梅花诗自好，调元应不仅词人。
怀老可
作者：刘绎
朝代：清
体裁：七言律诗

每过层山万笏迎，那知山路亦榛荆。蓬飞旷野身何托，松撼狂涛听乍惊。地僻自能容杜老，天年应不夭龚生。常从百里探消息，何日重逢话泰平。
怀靳大令·其一
作者：刘绎
朝代：清
体裁：七言律诗

路绕崇山山绕城，万山管领一书生。吊灾深感邻封意，弛担难忘逆旅情。雪透征衣寒送炭，灯摇别酒夜谈兵。满腔热血流肝胆，不待包胥哭放声。
怀靳大令·其二
作者：刘绎
朝代：清
体裁：七言律诗

艰难磨盾枕戈身，谁意铜章有替人。易地自然福君子，来苏何以慰吾民。同仇义愤无遐迩，令尹公忠孰旧新。但使筹防忘畛域，赖公犹得齿依唇。
怜蜂
作者：刘绎
朝代：清
体裁：七言绝句

春风队队逐花香，飞去飞来疾若狂。酿蜜未甜心已苦，不知终日为谁忙。
恩江早发·其一
作者：刘绎
朝代：清
体裁：七言绝句

趁凉余露袭轻衫，晓色熹微展镜函。回望双桥城一角，又迎初日到征帆。
恩江早发·其二
作者：刘绎
朝代：清
体裁：七言绝句

龙蟠洲畔绿森森，风袅余清入梵音。尽卷慈云归万竹，炎阳刚上便遮阴。
恩江棹歌·其一
作者：刘绎
朝代：清
体裁：七言绝句

日暖风香画桨双，春光无限入篷窗。多情是我门前水，直送桃花出大江。
恩江棹歌·其二
作者：刘绎
朝代：清
体裁：七言绝句

曲曲溪流小小艭，棹讴不是故乡腔。唤回午梦闻邪许，错把恩江作信江。
恭纪二首·其一
作者：刘绎
朝代：清
体裁：七言律诗

自分樗材百不胜，独回清梦绕觚棱。三年辞阙恩荣在，千里还乡慰勉曾。风木摧残空有感，霜花摇落更谁矜。何图草野余凋朽，犹得丹霄眷顾承。
恭纪二首·其二
作者：刘绎
朝代：清
体裁：七言律诗

敢向茅檐望帝畿，班联名姓已依稀。登科记里宸衷系，儤直庐中伴侣违。臣愿倘偿乌返哺，主恩犹眷燕来归。灯前泣向慈亲述，抚念余生泪满衣。
悲土木
作者：刘绎
朝代：清
体裁：七言律诗

杀人如草彼凶残，土木形骸亦不完。甘化身同过去佛，肯尸位似在逃官。漫将剪纸刍灵比，竟作收场傀儡看。天可欺乎吾未信，举头霹雳在云端。
悼张姬八首·其一
作者：刘绎
朝代：清
体裁：七言绝句

记得东来王子猷，香车宝笈入齐州。而今书散花随谢，空负良朋作蹇修。
悼张姬八首·其七
作者：刘绎
朝代：清
体裁：七言绝句

惊生风鹤语如颠，心病难凭妙药痊。若使金丹能换骨，秋风此去亦飘然。
悼张姬八首·其三
作者：刘绎
朝代：清
体裁：七言绝句

儿女常情半点无，者番诀别太含糊。只愁定省晨昏际，掁触慈闱老泪枯。
悼张姬八首·其二
作者：刘绎
朝代：清
体裁：七言绝句

家世从军好健儿，闺中眉宇带英姿。一身何惜期纾难，病里狂言最可思。
悼张姬八首·其五
作者：刘绎
朝代：清
体裁：七言绝句

曾载章江月满舟，片帆东下又中秋。如何时事随更变，浪恶风狂感石尤。
悼张姬八首·其八
作者：刘绎
朝代：清
体裁：七言绝句

干净犹余土一抔，得依先垄榜松楸。可怜人世生无奈，满地干戈不自由。
悼张姬八首·其六
作者：刘绎
朝代：清
体裁：七言绝句

一自离家播荡余，几曾寄迹得安居。相依共命群栖稳，直觉林间鸟不如。
悼张姬八首·其四
作者：刘绎
朝代：清
体裁：七言绝句

顾复恩勤替母慈，哀哀依恋泣荪枝。闺箴绣谱团团坐，一旦空帷失女师。
悼蜂
作者：刘绎
朝代：清
体裁：七言律诗

万蜂同殉一蜂王，蠢尔犹知重纪纲。死比茧蚕情较烈，生如蝼蚁类堪伤。可怜蜡尽都成泪，只觉魂飞尚有香。为扫残花三叹息，看他蝴蝶过邻墙。
惜蛾
作者：刘绎
朝代：清
体裁：七言绝句

栩栩微虫亦可哀，拼将性命等飞灰。移灯劝尔姑休息，莫再轻身蹈火来。
感事·其一
作者：刘绎
朝代：清
体裁：七言律诗

堂堂中国远怀柔，文治光昭尊孔周。悦道曾闻来楚产，谈天何故引齐咻。异端自昔分三教，同术从无合九流。万古六经悬日月，车书一统奉皇州。
感事·其三
作者：刘绎
朝代：清
体裁：七言律诗

歧中更觉有歧趋，局外闲观局又殊。天岂可欺文未丧，地何曾坠道须扶。谁教鬼瞰高明室，竟有人争势利途。似此熏莸同臭味，那甘戏弄任揶揄。
感事·其二
作者：刘绎
朝代：清
体裁：七言律诗

道在三纲与五常，谁知化外即洪荒。无人伦理皆为鬼，有丈夫名亦贱商。他族鼾宁容卧榻，耦俱猜恐在萧墙。下乔入谷真非计，善变还须再较量。
感事·其五
作者：刘绎
朝代：清
体裁：七言律诗

四海同风大道亨，由来天下共文明。何堪举国如猴沐，乍喜朝阳有凤鸣。好为读书留种子，莫因泥礼误苍生。维持世教须贤辅，燮理无烦口舌争。
感事·其四
作者：刘绎
朝代：清
体裁：七言律诗

出者奴之入主之，纷纷借径亦何为。朝秦暮楚谁罗致，逃墨归杨忍笠追。吾道本来无畛域，汉官应自有威仪。要将礼义销兵甲，旋转乾坤在此时。
感叹
作者：刘绎
朝代：清
体裁：五言律诗

明知不可为，而必强为之。人事多艰阻，天心或转移。慰亲言每孙，忧世行常危。往圣如堪作，吾将问所疑。
感旧怀人诗三十首 其一 业师钟相州先生
作者：刘绎
朝代：清
体裁：五言律诗

先生五经笥，兄弟七年师。家塾趋庭日，童军拔帜时。学山初篑忆，饮水导源思。回首青灯夜，心丧岂有期。
感旧怀人诗三十首 其七 程月川中丞
作者：刘绎
朝代：清
体裁：五言律诗

开府声名远，曾从守令来。本身为教化，留意在人才。采不遗葑菲，春能到草莱。书生时务策，犹得荷钧裁。
感旧怀人诗三十首 其三 宗师顾云岩总宪
作者：刘绎
朝代：清
体裁：五言律诗

声价经题品，龙门地位高。公真肯分席，我敢望烝髦。清节风规峻，婆心月旦劳。芳尘随后起，惭愧接词曹。
感旧怀人诗三十首 其三十 彭止翁学博
作者：刘绎
朝代：清
体裁：五言律诗

偃蹇贫兼病，亏君傲骨撑。才高嗟末路，官冷付虚名。老不诗怀减，穷偏世故撄。沧桑重话感，岁晚望江城。
感旧怀人诗三十首 其九 陈月秋学博
作者：刘绎
朝代：清
体裁：五言律诗

文字五千卷，人才六十间。翻风豫章出，观日泰山还。古谊深同契，游踪忆共攀。闻君度梅岭，回首隔重关。
感旧怀人诗三十首 其二 郡伯吕小莱先生
作者：刘绎
朝代：清
体裁：五言律诗

王后卢前想，谁如太守贤。怜才周十属，过化只三年。往日山梁感，于今俎豆延。鹭洲遗爱在，瞻仰倍凄然。
感旧怀人诗三十首 其二十 戴醇士前辈
作者：刘绎
朝代：清
体裁：五言律诗

南海还轺日，联珂玉殿趋。宫门双鹤并，池馆一蟾孤。别绪随飞鹢，乡心恋晚鲈。公归真乐土，余兴满西湖。
感旧怀人诗三十首 其二十一 祁寿阳相国
作者：刘绎
朝代：清
体裁：五言律诗

学步尚书履，衣香接上台。一从孤棹去，重为荐章来。衰早缘忧国，心劳总爱才。岁寒望公起，天意定春回。
感旧怀人诗三十首 其二十七 徐东松明经
作者：刘绎
朝代：清
体裁：五言律诗

著作与身等，穷愁不肯闲。狂名醉似酒，诗骨高于山。我岂知音者，君犹可语间。晚年多手订，常许豹窥斑。
感旧怀人诗三十首 其二十三 杨雪椒光禄
作者：刘绎
朝代：清
体裁：五言律诗

明湖初入咏，流水契知音。父老三齐颂，京朝二雅钦。仙霞娱晚绮，绛雪抱冬心。驿使频来往，诗筒寄意深。
感旧怀人诗三十首 其二十九 黄寿泉学博
作者：刘绎
朝代：清
体裁：五言律诗

诗律随年老，相知廿载余。师资难字计，世谊不交疏。老岂一毡恋，贫无五斗储。仙人有石室，那得赋闲居。
感旧怀人诗三十首 其二十二 崇雨舲中丞
作者：刘绎
朝代：清
体裁：五言律诗

君正一麾出，余方四牡征。岱瞻初得步，湖泛继先声。久化孚齐鲁，高名动海瀛。吟诗应驻节，东望想风清。
感旧怀人诗三十首 其二十五 冯子良司马
作者：刘绎
朝代：清
体裁：五言律诗

作作真能品，诗能胜吏能。风尘面憔悴，冰雪骨崚嶒。王事君于役，公车我就征。自从歌邂逅，思与感俱增。
感旧怀人诗三十首 其二十八 郭羽可中翰
作者：刘绎
朝代：清
体裁：五言律诗

夙望隆乡国，忘年早订交。世情徒凿枘，诗意且推敲。岁晚益三友，时危遁二爻。冰霜期共励，应解子云嘲。
感旧怀人诗三十首 其二十六 陈大园学博
作者：刘绎
朝代：清
体裁：五言律诗

立志魁天下，读书如是观。功名侥幸易，前哲颉颃难。金石留真赏，丹铅结古欢。谁知经老眼，藏鉴尽凋残。
感旧怀人诗三十首 其二十四 少司寇黄树斋先生
作者：刘绎
朝代：清
体裁：五言律诗

道大门逾广，情亲分自尊。骚坛京国仰，谏草外夷存。霁月思函丈，春风忆酒樽。涪翁宗派远，重为溯渊源。
感旧怀人诗三十首 其五 邹受之、双玉、紫芝三明经
作者：刘绎
朝代：清
体裁：五言律诗

三子本兄弟，于余异姓亲。家风衣古朴，书味酒清醇。各抱一经老，同为隔世人。结交遍天下，无此淡而真。
感旧怀人诗三十首 其八 豫章书院掌教董筱槎先生
作者：刘绎
朝代：清
体裁：五言律诗

观水必观海，群流得所宗。汝南评自准，冀北顾初逢。珠玉比逾贵，斗山思欲从。苏湖遗泽远，桃李庇阴秾。
感旧怀人诗三十首 其六 钟醉白明经
作者：刘绎
朝代：清
体裁：五言律诗

万事莫如醉，功名奚认真。为谁衣作嫁，嗟尔墨磨人。直谅怀交谊，牢愁托隐沦。如何公瑾量，不饮伏龙醇。
感旧怀人诗三十首 其十 宗师李芝龄大宗伯
作者：刘绎
朝代：清
体裁：五言律诗

一代龙门望，都归药笼收。楩楠原国用，樗栎亦岩搜。人共瞻韩愈，天何吝邓攸。瓣香长在室，公自有千秋。
感旧怀人诗三十首 其十一 宗师王莲府大司马
作者：刘绎
朝代：清
体裁：五言律诗

满抱慈祥气，春生蔼蔼中。一官商度共，三试赏心同。宿望京朝重，清明世业隆。至今思茂叔，犹觉坐光风。
感旧怀人诗三十首 其十七 继莲龛方伯
作者：刘绎
朝代：清
体裁：五言律诗

官高名士气，儒雅将才兼。文本无凭据，公何涉怨嫌。毡寒蒙不顾，门肃自矜严。寂寞南州榻，而今尚仰瞻。
感旧怀人诗三十首 其十三 胡镜舫大令
作者：刘绎
朝代：清
体裁：五言律诗

清时王贡庆，出处念平生。旧雨江乡梦，回风弱水程。九霄飞舄远，万里返装轻。愁绝伊凉曲，天涯契阔情。
感旧怀人诗三十首 其十九 单地山前辈
作者：刘绎
朝代：清
体裁：五言律诗

同日西清上，三年接履重。代飞如燕雁，追逐似云龙。梦忆花砖影，仙留岭海踪。襄阳风日好，应已息边烽。
感旧怀人诗三十首 其十二 阁学朱虹舫先生
作者：刘绎
朝代：清
体裁：五言律诗

兰玉郎君贵，新阴正在门。自惭初得路，何以称抡元。芸馆芳型式，蓬山履迹存。征车逢小阮，旧事漫重论。
感旧怀人诗三十首 其十五 干小垣农部
作者：刘绎
朝代：清
体裁：五言律诗

文达命不达，君其如命何。眼中可人少，腹内积书多。眉几曾舒展，锋都付折磨。通才同辈惜，非我好偏阿。
感旧怀人诗三十首 其十八 徐明府
作者：刘绎
朝代：清
体裁：五言律诗

肉食曾无福，何由此味知。谈言岂微中，当局若深思。径果看谁捷，人方笑我痴。不图弦指外，相契有牙期。
感旧怀人诗三十首 其十六 王梧冈学博
作者：刘绎
朝代：清
体裁：五言律诗

长余年半百，分得一毡寒。爱我家人视，如公古道难。典型思老辈，况味忆同官。每过匡庐下，临风发仰叹。
感旧怀人诗三十首 其十四 喻凤冈庶子
作者：刘绎
朝代：清
体裁：五言律诗

穷乃诗人例，君犹得意鸣。秋虫吟自苦，病鹤骨逾清。邻笛三生感，入琴万古情。应刘伤往事，零落问前盟。
感旧怀人诗三十首 其四 学师董已山先生
作者：刘绎
朝代：清
体裁：五言律诗

爱花如爱士，培植要深根。老笔文逾绚，高谈道自尊。蜂衙符预兆，皋座忆清言。带草犹余绿，凄凉董子园。
感旧怀人诗三十首衡孙、岳孙同登巘山，各以诗呈，即用其韵和之·其一
作者：刘绎
朝代：清
体裁：五言律诗

胜地如争长，名山自镇东。五乡形势聚，一邑仰瞻崇。兄弟登高处，儿孙列岫中。天真增烂漫，归路万花红。
慈云寺吊楚奇公
作者：刘绎
朝代：清
体裁：七言律诗

绝粮不死宋丞相，竟有夷齐出大元。千古君臣留四语，一门父子系双魂。精忠祠岿新碑树，清水塘空旧冢存。寂寞江山乡社渺，慈云孤塔自黄昏。
戊午元旦
作者：刘绎
朝代：清
体裁：七言律诗

重见桃符逐岁新，履端今日是良辰。天方肆赦将平世，地已三迁幸卜邻。澍雨洗兵千里润，和风被野万家春。我如社燕先知戊，稳借巢栖托主人。
戊申元旦
作者：刘绎
朝代：清
体裁：七言律诗

满把屠苏庆令辰，占年喜话一家人。连朝趁补三冬雪，五夜刚迎隔岁春。天上矞云祥蔼合，阶前玉树晚晴新。更添膝下书声朗，好佐含饴慰老亲。
戊辰二月初九日为内子陈淑人冥诞感赋·其一
作者：刘绎
朝代：清
体裁：七言绝句

几番称寿庆团圆，岂料人生易百年。今日空烦鸡酒奠，为卿举案转凄然。
戊辰二月初九日为内子陈淑人冥诞感赋·其二
作者：刘绎
朝代：清
体裁：七言绝句

寐寞春寒繐帐空，灵魂疑近水仙宫。翻思金雀花开日，犹在萱闱庇荫中。
戏咏炭假山
作者：刘绎
朝代：清
体裁：七言律诗

盘根曾傍石嶙峋，余烬谁同席上珍。草木无情犹劫火，岩泉何处著劳薪。文人作记峰原假，稚子为山雪未真。莫笑浮云多变幻，世间还有倚冰人。
托爱山中丞见过，以所著《瑞榴山房诗》见示，奉题二律·其一
作者：刘绎
朝代：清
体裁：七言律诗

廿载勋名遍九垓，江山偏为助诗才。湘中兰茝熏香出，海上云霞染笔来。官阁几曾公事暇，驿程赢得简书催。谁知一代经纶手，更有风流著雅裁。
托爱山中丞见过，以所著《瑞榴山房诗》见示，奉题二律·其二
作者：刘绎
朝代：清
体裁：七言律诗

频年畿辅仰甘霖，岱岳蒸云望更深。驻节忆曾鸿印雪，和声欣有鹤鸣阴。千秋业大纡筹策，四海波恬入咏吟。何幸光尘勤左顾，一编相贶结知音。
抢风
作者：刘绎
朝代：清
体裁：古风

上水乘顺风，已逆水之性。强逆以就顺，其势难亦更。南人善使船，借力乃用横。篙橹虽相资，一樯司其柄。直欲分风送，转将劈流迎。破空纡复回，因便巧能竞。青山失东西，白日纷驰骋。刚鍊绕为柔，弩末收愈劲。偏锋笔随意，出奇众从令。书生怯临危，兀坐心怲怲。乘险敢贪天，守拙吾安命。会有顺流时，波平一帆正。
挽宗子承明经
作者：刘绎
朝代：清
体裁：古风

天末怀故人，凉风飒然起。岂意梧叶凋，商音悲入耳。遥遥先泽贻，墨庄溯源委。玉峡吾所宗，哲人君其伟。趋庭诗礼传，一经既明矣。方其作家驹，薾云欲千里。胡为困盐车，屡蹶穷騄駬。问年才知非，壮心曷能已。吾宗丧斯人，叹息书种子。遗经孰能读，似续望季氏。清芬绍不坠，九原庶其俟。君今游太虚，浮云视青紫。但愿去烟火，勿再溷尘滓。落月暗前山，颜色犹咫尺。
挽徐心水茂才
作者：刘绎
朝代：清
体裁：七言律诗

故交零落感苔岑，患难同时不废吟。天下谁为医国手，平生未慰救时心。萱花暮景家何在，棠棣连枝痛最深。听说哥哥行不得，声声血泪叫冤禽。
挽曾国藩联
作者：刘绎
朝代：清
体裁：联

吴楚本联疆，记义旗初指，时雨飞来，特为生民救水火；匡庐咸失色，怅前纛偃麾，大江东去，长留浩气壮山河。
挽曾国藩联
作者：刘绎
朝代：清
体裁：联

雅望驻江城，滕阁曾临，一瓣心香瞻棨戟；丰功纪庐阜，岘台重拟，千秋泪墨洒遗碑。
挽皖抚程憩棠前辈·其一
作者：刘绎
朝代：清
体裁：七言律诗

传闻六纛偃前麾，牛渚风寒鼓角悲。两浙东西来暮日，大江南北去思时。忠能报国亲应慰，世正需才帝用咨。才是黑头公辅望，可堪傅说便骑箕。
挽皖抚程憩棠前辈·其三
作者：刘绎
朝代：清
体裁：七言律诗

恩威久已著人寰，政在持平魏丙间。春雨万家深似海，爰书一字重如山。曾经召茇都成荫，此去侯辕那可攀。只有沙堤思白傅，长留遗泽满江关。
挽皖抚程憩棠前辈·其二
作者：刘绎
朝代：清
体裁：七言律诗

早听西陲小范歌，筹边防海积劳多。书生慷慨方陈策，主将从容正议和。半壁东南谁保障，一家兄弟况嵬峨。应无襟上英雄泪，旗鹤翩然稳过河。
挽皖抚程憩棠前辈·其四
作者：刘绎
朝代：清
体裁：七言律诗

寥落江东榜上名，人伦有鉴独分明。十年侘傺惭知己，一见殷勤忆老成。月满太湖余水咽，云低天柱竟山倾。江南庾信重思旧，岂独乡车千两情。
挽陈月秋学博
作者：刘绎
朝代：清
体裁：七言律诗

几年患难怅离群，一铎声希竟了君。能保身名方是学，有关世教不徒文。豫章材出风尘老，海岱游还雪爪分。痛惜广陵成绝调，人间无复古音闻。
排沙
作者：刘绎
朝代：清
体裁：七言律诗

一挽一推才一抔，需沙无术陆行舟。聚萍不散开仍合，扫叶徒劳去复留。泼地恨无汤沃雪，漉糟喜有酒盈篘。明知手足难为烈，谁障东川作顺流。
故履吟
作者：刘绎
朝代：清
体裁：古风

人故不更生，履故不再新。敝弃复何惜，翻思制履人。自从著我脚，三年骨肉亲。关山越险阻，寒暑逐风尘。记得戎马仓皇中，孑身茧足嗟途穷。芦中渡船津桥马，事后如何不论功。故履尚存人已往，举足何堪一回想。且携竹杖看浮云，人生能著屐几两。
散馆后请假南归，途中述怀四首·其一
作者：刘绎
朝代：清
体裁：七言律诗

十年重许到金銮，迭荷生成再服官。曾乏文章资拜献，猥邀天鉴属单寒。闻言何啻褒纶綍，奏赋依然接凤鸾。莫怪书生惊宠遇，受恩深处报恩难。
散馆后请假南归，途中述怀四首·其三
作者：刘绎
朝代：清
体裁：七言律诗

一第何曾易重轻，独惭无以答升平。仰高才觉当头近，得路犹防信足行。只恐京尘衣化素，不嫌官况水同清。此身忧乐诚何事，世俗徒夸衣锦荣。
散馆后请假南归，途中述怀四首·其二
作者：刘绎
朝代：清
体裁：七言律诗

昔年曾现宰官身，更著儒冠几度春。书读已迟还待补，名浮其实要相宾。漫将文字酬知己，自领生徒学古人。廊庙山林同此志，早从薄宦见吾真。
散馆后请假南归，途中述怀四首·其四
作者：刘绎
朝代：清
体裁：七言律诗

早慰门闾望眼悠，好风天上送归舟。彩衣新着花争艳，绫饼重圆月正秋。长愿寿筵增鹤算，更从恩宴说鳌头。毛生自有私心喜，为报君亲志待酬。
文园四景，为江春田观察题 其一 古香书屋
作者：刘绎
朝代：清
体裁：五言律诗

水暖低环屋，云轻静入林。闲门无客到，长日自山深。书味亲秋树，炉香驻午阴。谁知空谷里，孤抱古人心。
文园四景，为江春田观察题 其三 竹香斋
作者：刘绎
朝代：清
体裁：五言律诗

三间清不俗，水竹要平分。曲径初经雨，新梢半拂云。似梅应有韵，非酒亦微醺。寂寂幽兰外，何人识此君。
文园四景，为江春田观察题 其二 药栏
作者：刘绎
朝代：清
体裁：五言律诗

虹桥二十四，美景一园收。绰态驯风定，狂香醉土柔。怜才思厦广，种树喜春留。一样栽培意，看花愿倘酬。
文园四景，为江春田观察题 其四 一篑亭
作者：刘绎
朝代：清
体裁：五言律诗

松竹交疏影，无如此地闲。有亭宜近水，积雪悟为山。笔墨空虚处，经营惨淡间。剡溪舟不到，清绝掩柴关。
新秋喜雨病起口占·其一
作者：刘绎
朝代：清
体裁：七言绝句

药力无灵郁不开，新凉一味待生回。梧风忽醒南柯梦，我是阴阳铸过来。
新秋喜雨病起口占·其二
作者：刘绎
朝代：清
体裁：七言绝句

炎凉顷刻转无痕，苏息生灵告普存。偏是我家承眷厚，新秋时雨总天恩。
新霁
作者：刘绎
朝代：清
体裁：七言律诗

十日一晴九日阴，阶苔壁藓晓寒侵。声声鞭叱泥中犊，字字飞鸣野外禽。两地云山游子梦，千家烟火故园心。今朝拨雾逢新霁，羡尔啼莺绕旧林。
旅中元夜
作者：刘绎
朝代：清
体裁：七言绝句

听惯军门霹雳声，归途徇柝夜无惊。春风处处神祠鼓，便觉灯宵景物清。
旅闷·其一
作者：刘绎
朝代：清
体裁：五言律诗

不信兵如栉，谁能债避台。救饥余井李，止渴望林梅。贼有未经地，民无可括财。乡邦均苦乐，同患莫相推。
旅闷·其二
作者：刘绎
朝代：清
体裁：五言律诗

回纡望城邑，风雨隔重重。路僻留余步，山春见笑容。须知焚早戢，常愿户堪封。岂不念剜肉，深虞坐养痈。
旅馆秋雨，和萧友松广文韵
作者：刘绎
朝代：清
体裁：七言律诗

凉飔瑟瑟度江城，独坐青灯白发生。远塞来鸿秋有信，空山警鹤露无声。何人得似文中将，吾辈虚谈纸上兵。正喜军书驰报捷，萧闲堂外欲三更。
早发行十余里，风作，仍泊吴城·其一
作者：刘绎
朝代：清
体裁：七言律诗

几日波掀浪舞中，今朝解缆大匆匆。挽推有力凭收舵，飘泊无心任转蓬。愧汝白鸥随上下，羡他青雀自西东。酒酣正觉还乡梦，也算归帆遇顺风。
早发行十余里，风作，仍泊吴城·其二
作者：刘绎
朝代：清
体裁：七言律诗

不自由时转自叹，鸿来燕去总无端。山川过眼成陈迹，文字留缘结古欢。莫笑书生空躁进，须知世路要回看。望湖亭下船多少，能到中流退亦难。
早秋宴集会南丰祠，崇雨舲太守作《明湖秋泛》诗，次韵和之·其一
作者：刘绎
朝代：清
体裁：五言律诗

曲沼联欢宴，荷香已报秋。晚风轻桨外，斜日古祠头。水近连官舍，花低映客舟。百年文酒地，此会又觥筹。
早秋宴集会南丰祠，崇雨舲太守作《明湖秋泛》诗，次韵和之·其三
作者：刘绎
朝代：清
体裁：五言律诗

纵目收空阔，台高倚晚晴。浮云同宦迹，名士几诗盟。笑语风生座，人家水绕城。微茫灯火夕，湖影不分明。
早秋宴集会南丰祠，崇雨舲太守作《明湖秋泛》诗，次韵和之·其二
作者：刘绎
朝代：清
体裁：五言律诗

云山有新意，醉墨洒淋浪。怀古风流远，留人草木香。菰蒲比棠茇，烟水梦莼乡。往事停杯问，渊源幸未忘。
早秋宴集会南丰祠，崇雨舲太守作《明湖秋泛》诗，次韵和之·其四
作者：刘绎
朝代：清
体裁：五言律诗

试问湖田利，临风话苇檐。官租农疾苦，宦味酒酸甜。俎豆前贤在，舟鲛世业兼。年丰人共乐，好景绘新缣。
早起
作者：刘绎
朝代：清
体裁：七言绝句

苦热无眠夜转长，早闻鸟语起新凉。乾坤清气无人觉，独坐幽兰自在香。
昌邑舟中寄示儿子肇光
作者：刘绎
朝代：清
体裁：古风

我从章江发，汝溯贡水归。以我舟行阻，知汝帆如飞。望汝还家早，晨昏弗暂违。北风知我怀，吹梦到庭闱。风水相顺逆，来去无定机。秋波极天迥，白云长依依。
星斋再叠前韵送别赋谢
作者：刘绎
朝代：清
体裁：七言律诗

园林写意倩龙眠，拟向秋山著散仙。画稿敢将烦史笔，征衣犹许带炉烟。望衡宛对庞公宇，买宅何论季雅钱。惟有旧游常在念，西风客思满归船。
春寒郡归
作者：刘绎
朝代：清
体裁：古风

云蒙蒙，雾霏霏。风冷山桃落，春深社燕飞。出门正是花朝期，归路又逢上巳日。雨丝烟絮两旬开，清明时节复催逼。九十春光过海棠，寒衣犹著手足僵。老农记得将播种，才听仓庚心已忙。
春晚
作者：刘绎
朝代：清
体裁：七言律诗

愁云滞雨奈春何，蒿目时艰两鬓皤。蜂采余花能有几，蚕留悴叶想无多。林间鸠拙如相唤，陌上秧新且任歌。我亦乡人知疾苦，打门莫误避催科。
春阴
作者：刘绎
朝代：清
体裁：七言律诗

非雾非烟澹不收，如痴如醉总春愁。山深无鸟传佳信，地隔何人为远谋。炯炯寸丹唯北向，茫茫一白任东流。天涯尽日悬双眼，凭仗祥风独倚楼。
晚归白水亹
作者：刘绎
朝代：清
体裁：七言律诗

归云长与住山阿，作出山泉可若何。赢得远人观瀑布，那曾平地起风波。喷珠愿化千家雨，普润谁为九里河。未必盈科征放海，源头亦自利农多。
晚投李家滩甘宅主人外出
作者：刘绎
朝代：清
体裁：七言绝句

碧峰当户如宾肃，黄叶随风共客来。砚笔未干书乱叠，寒灯无语自花开。
晚枫
作者：刘绎
朝代：清
体裁：七言绝句

漫矜红叶胜花红，气焰犹熏落照中。岁晚荒林亦憔悴，可怜醉梦一场空。
晤宁白仙话感
作者：刘绎
朝代：清
体裁：七言律诗

十载回思患难时，怜君义侠共驱驰。重谈世事嗟成败，细验人情见盛衰。未必地舆全有据，即论天道岂难知。从来祸福凭方寸，造化何心任转移。
暑中徐荆山同年见过，小集荷亭
作者：刘绎
朝代：清
体裁：七言律诗

一雨暂将炎暑退，清风刚报故人来。柴门永昼犹高卧，荷沼新英恰半开。翻向红尘怜热客，且倾绿蚁话雄才。良朋欢会如萍水，能得花前醉几回。
暑中早行
作者：刘绎
朝代：清
体裁：五言律诗

清光沭沆瀣，淡月已西斜。凉意葛衫薄，香风稻陇赊。绿堆低亩芋，黄灿短篱瓜。隐隐炊烟起，前村四五家。
暑夜
作者：刘绎
朝代：清
体裁：七言绝句

旧书不觉来心上，新事无端过耳边。强欲安眠眠不得，起看明月满窗前。
暮春白鹭洲有怀彭芷生
作者：刘绎
朝代：清
体裁：五言律诗

目极沧波远，心随柳絮纷。莺花怜老态，风雨怅离群。浅渚新盟鹭，空江不隔云。惜春诗思苦，遥念瘦休文。
暮秋偶游章门，晤同年棠孙徐明府，以《太行策马》、《金山赋诗》、《黄鹤惊涛》、《西湖泛月》、《山居四忆》图属题。适闻杨虚筠同年亦至，遂与棠孙同访于湖心亭。时蟾影方圆，微云欲淡，虚筠令寺僧携琴瀹茗，同泛东湖。夜分归寓，戏题图册并柬虚筠·其一
作者：刘绎
朝代：清
体裁：七言绝句

何必崎岖望太行，故山深处即康庄。人间如许风波恶，争似今宵共野航。
暮秋偶游章门，晤同年棠孙徐明府，以《太行策马》、《金山赋诗》、《黄鹤惊涛》、《西湖泛月》、《山居四忆》图属题。适闻杨虚筠同年亦至，遂与棠孙同访于湖心亭。时蟾影方圆，微云欲淡，虚筠令寺僧携琴瀹茗，同泛东湖。夜分归寓，戏题图册并柬虚筠·其二
作者：刘绎
朝代：清
体裁：七言绝句

相逢一笑话菰芦，江上诗情胜此无。解向琴心悟明月，东湖应不让西湖。
曹南试院和季仙九前辈壁间韵·其一
作者：刘绎
朝代：清
体裁：七言律诗

怜才同此意缠绵，红紫争春合万千。枯树有根寒处发，流莺无语静中穿。果然晴雨符佳节，闻说芳菲胜去年。多少名园余梦想，风光遮莫二分妍。
曹南试院和季仙九前辈壁间韵·其二
作者：刘绎
朝代：清
体裁：七言律诗

小院春华入管城，可容末座附诗盟。甘棠树树风流古，天籁萧萧格韵清。飞絮光阴怜短鬓，惜花心事问长檠。来朝又整征轺出，揽辔行看绿野耕。
曹州试竣，潘丽槎太守饯于城北何氏花园，时牡丹正开，赋此留别
作者：刘绎
朝代：清
体裁：七言律诗

十里离亭敞绮筵，征尘重惹柳丝牵。刚逢此会花争发，偏喜今宵月正圆。五色自惭迷目易，百年还是树人先。河阳尚写风流韵，珍重刘郎去后妍。
曾润甫大令摄分宜篆，为十年前尊公旧治。当日有版舆归养图，遍征名人题咏。兹汇选各诗稿，属为重书装池，附题七律于后
作者：刘绎
朝代：清
体裁：七言律诗

棠阴深处忆慈云，继武钤江感旧闻。孝治尚传前召父，循声今见小冯君。重来彩服流余庆，一卷笙诗接古芬。我是龙潭旧乡里，武城高仰意常殷。
有感四首·其一
作者：刘绎
朝代：清
体裁：五言律诗

今古干戈际，天人消息微。如何平荡世，竟伏乱危机。寇警无遐迩，边烽有是非。莫徒归气数，惠逆在从违。
有感四首·其三
作者：刘绎
朝代：清
体裁：五言律诗

蠲赈时希泽，翻为寇藉词。古来贤牧意，常切小民咨。睯死诚堪痛，贪生更可危。春陵仁者语，感叹杜公诗。
有感四首·其二
作者：刘绎
朝代：清
体裁：五言律诗

宽大朝廷意，锄凶用竟乖。养痈成溃败，滋蔓渐根荄。号令霜难肃，关山雾欲霾。徙薪谁早计，燕雀处堂皆。
有感四首·其四
作者：刘绎
朝代：清
体裁：五言律诗

江河趋自下，日月照常新。读诏三军泣，宽徭万户春。兵戎非乐事，盗贼本齐民。天下安危系，端由守土臣。
望云
作者：刘绎
朝代：清
体裁：五言绝句

行路日以远，欲归仍未归。白云满天际，何处是庭闱。
朝回望南斋有作
作者：刘绎
朝代：清
体裁：古风

彤庭敞天阙，下有白玉堂。叆叇为牖户，琼瑶为阶廊。其中称秘府，图书辉缥缃。十年付梦想，今日重瞻望。银河隔清浅，壶峤渺瀛沧。云端群仙人，清风接衣香。举手招我往，对之徒彷徨。倦翼非不奋，欲飞未能翔。反哺自乌鸟，贺世自凤凰。此心长霄汉，遥依日月光。
朱石翘刺史自楚率兵来援，闻已过临江
作者：刘绎
朝代：清
体裁：七言律诗

湘江暗渡下袁江，天上飞来楚水艭。治行使君原第一，威名国士亦无双。义关邻境分驰檄，兵是州民独领幢。想过里门应免胄，望公早已遍乡邦。
朱石翘比部书来，述夏间病于京邸，赖胡镜舫大令待铨在京，旦夕左右，延医调治，危而复安，因颜寓馆曰“复生”，而以大令所作跋寄示。余既为比部慰而又高大令之义，感而有作
作者：刘绎
朝代：清
体裁：七言律诗

燕云半载隔鸿鱼，疴痒关情一纸书。风义独高穷阮籍，文词喜见病相如。何堪世态论翻覆，且附春风问起居。闻道恤刑仁者事，求生有得意常舒。
朱石翘比部改官出宰楚南，纡道过访，赋此赠行
作者：刘绎
朝代：清
体裁：七言律诗

长风万里雁飞初，忽见双凫下碧虚。萸菊正酣高士会，芷兰应共美人誉。官须有印才方展，民到无欺法可疏。君本读书还读律，茧丝保障定何如。
李澜九广文由武宁学保举知县，入京顺道过访，赠言为别
作者：刘绎
朝代：清
体裁：七言律诗

风俗还从教化敦，经生吏治本同原。家承忠孝猷先裕，学本师儒道自尊。宦海虽宽求实地，官场要冷守清门。勋阶上溯头衔重，好念先芬报国恩。
李筠垞明府、杨东旭广文自铅山各以山茶花寄惠，书来匝月始载花至，得诗四首 其一 迟花
作者：刘绎
朝代：清
体裁：古风

花县送好风，芳信先春至。美人隔空江，所思在寤寐。我性好此花，佳种遍罗致。相引若有情，应求以其类。所幸故枝开，不为新枝忌。频扫三径荒，早为花位置。
李筠垞明府、杨东旭广文自铅山各以山茶花寄惠，书来匝月始载花至，得诗四首 其三 劳花
作者：刘绎
朝代：清
体裁：古风

千里连水云，道路颇修阻。拘束寄短篷，间关归老圃。俗眼漫相矜，芳心欣乍吐。沐以在山泉，尔应知甘苦。熏以当风兰，尔原非众伍。与尔作主人，相对如欲语。
李筠垞明府、杨东旭广文自铅山各以山茶花寄惠，书来匝月始载花至，得诗四首 其二 迎花
作者：刘绎
朝代：清
体裁：古风

连朝问归舟，望眼遥若接。蓬门为花开，苔阶肃花入。珊珊来何迟，两行欣玉立。竹牌暗记名，乍见如素习。爱花等爱才，安得群英集。良觌对芳辰，素心亦已惬。
李筠垞明府、杨东旭广文自铅山各以山茶花寄惠，书来匝月始载花至，得诗四首 其四 慰花
作者：刘绎
朝代：清
体裁：古风

结根鹅湖畔，应余故土思。甘雨庇棠荫，春风依绛帷。愧余圭荜陋，閟此绝世姿。念尔贞且闲，柯叶贯四时。艳极不自耀，格高耻见奇。松柏有知己，岁寒为尔期。
杨春墅明府复调署永丰，羽可舍人诗以寄慰，依韵和之即赠明府·其一
作者：刘绎
朝代：清
体裁：七言律诗

几度瞻依会面难，每闻桑梓颂平宽。露经野润犹含沃，风度花香尚未残。民有天良知德化，政无地小要清官。由来汉诏称循吏，只在无华课静安。
杨春墅明府复调署永丰，羽可舍人诗以寄慰，依韵和之即赠明府·其二
作者：刘绎
朝代：清
体裁：七言律诗

借才异地得人难，重望春回黍谷寒。入邺果来仙吏舄，治梁何恃惠文冠。无求名誉才真切，未必才能便悦安。试与儿童随竹马，清风处处绕轻鞍。
杭州
作者：刘绎
朝代：清
体裁：七言律诗

十年梦想杭州胜，今日游观景逼真。卅六石桥楼外水，万千桑树雨中春。湖山无地容新鬼，寺观成群会美人。如此名区清且淑，未应天性薄斯民。
林赐阶邑宰以诗赠行，赋此答谢·其一
作者：刘绎
朝代：清
体裁：七言律诗

冰心照映玉壶中，报我琼瑶语最工。政似赵衰依爱日，诵如吉甫穆清风。自惭出处师贤哲，多感箴规勖孝忠。久与编氓同沐化，南熏入奏更冲融。
林赐阶邑宰以诗赠行，赋此答谢·其二
作者：刘绎
朝代：清
体裁：七言律诗

敢比澹台室有人，却因公事转相亲。经营从古觇民乐，抚字于今见吏循。手挈众擎归大力，心周百变入全神。甘棠拟托归来荫，快睹枌榆气象新。
柏子
作者：刘绎
朝代：清
体裁：七言绝句

碧玉累累自结繁，不花而实赖深根。名园多少春红紫，阅历风霜莫并论。
柝声
作者：刘绎
朝代：清
体裁：五言律诗

客馆愁无寐，灯窗闹不休。土风操掌柜，木铎效徇遒。急响频催曙，繁声并入秋。凉飔吹白雨，点点到心头。
桐庐舟中·其一
作者：刘绎
朝代：清
体裁：七言绝句

篷窗晓日照通明，荡漾波光气色清。才是后船妆罢候，春风一路画眉声。
桐庐舟中·其二
作者：刘绎
朝代：清
体裁：七言绝句

轻舟柔橹去迟迟，细雨斜风动客思。燕子自南人自北，商量秋信是归期。
梅小岩方伯自粤东赴江宁任，道经吉安，夜过书院，谈至三更而别，舟下丰城，蒙题拙诗寄赠长篇，次韵和之
作者：刘绎
朝代：清
体裁：古风

心如玉壶冰，目若月镜皎。南海照圆灵，明珠不为宝。前身梅子真，仙风独矫矫。误落尘寰中，回首忆蓬岛。人方叹望洋，君乃挂帆饱。一麾便秉钺，士卒尽凫藻。缓带轻裘间，南畺大有造。一岁见三迁，青云羡飞鸟。喜气溢天颜，欢声腾父老。借寇方重来，瓜期何太早。帝眷廑东南，屏藩藉完好。惟时枌榆秋，八月正剥枣。旌旗顺流来，故乡路不绕。夜闻津吏报，前驱迓东道。我未赴河干，君先贲泮沼。挑灯叙离悰，更阑话未了。我有藏写私，口呐心难表。抚今更追昔，寸衷常萦缭。情意水同深，渊源觉浩渺。感君爱屋乌，沾被及小草。前事叹飘蓬，旧迹空泥爪。岂意隔幽明，交情尚继绍。世谊敢妄尊，抚躬藐乎藐。我有囊中剩，闲情寄缥缈。虽惭贾岛瘦，幸遇韩京兆。聊以纪平生，亦或摅怀抱。明知饭必喷，孰谓菜可咬。仙舟倚蓬窗，巴词谬研讨。重九寄长歌，落叶寒砧捣。雕刻到朽残，赏析入芒杪。遥挹清风穆，秋虫愧吟稿。勺水但测蠡，挹注酌行潦。云龙上下逐，声气通湿燥。鸣盛叶埙篪，奚数箫与筊。卿云丽重霄，鸿雁来渐少。惠我先琼瑶，投报何其巧。努力明德崇，亨衢善自保。土壤积弥增，汪波谁能挠。顾我江湖身，龙钟双鬓皓。君亲惭未酬，出处志亦小。药石励桑榆，深情资喻晓。长江千里流，暮云东望杳。
梅林咏月图
作者：刘绎
朝代：清
体裁：古风

大将功成鬓尚黑，佳人留影空髣髴。几生将欲招梅魂，安得前身证明月。将军本是旧书生，纸帐铜瓶坐论兵。投笔从戎便持节，十年杨柳倚楼情。愿辞牙纛归梅阁，种梅锄月甘丘壑。忽传幕府简书来，英雄岂恋儿女乐。送别阳关拥节旄，军声十万沸江涛。夜深遥望中天月，心篆直与阵云高。恨不中流助桴鼓，抚念孱躯悲自语。岂知大将报红旗，已诧美人归黄土。生祝夫婿早封侯，一枝空付致书邮。伤心芳芷沉湘浦，哀动笳鼓惊东瓯。灵台偃伯策勋后，故乡驿使重回首。相思犹梦绮窗寒，梅花今复映月否。精灵相感若有神，画图识面唤真真。重摹镜水肖花月，虎帐风生缟袂春。吁嗟乎，贤媛能知忠孝义，丈夫情重在伉俪。凌烟阁中羡功名，罗浮梦里疑仙异。惟有梅窗明月万古不可磨，留得丹青照映垂奕祀。
梦干小垣二首·其一
作者：刘绎
朝代：清
体裁：古风

十年契阔情，梦寐浑不忆。晤对若平生，谈次多郁塞。依然京华中，憔悴斯人色。误谓常过从，未觉言凄恻。秋风飒然来，残月下窗黑。恨不少徘徊，痛切吐胸臆。
梦干小垣二首·其二
作者：刘绎
朝代：清
体裁：古风

君志殊磊落，常有苍生忧。时事今非昔，泉路见闻不。生前稷契身，零落如浮沤。魂从何处返，恐为羁旅游。繐帏阒堂上，哀鸟鸣啾啾。谁谓九州阔，独无君一抔。
梦钟醉白明经
作者：刘绎
朝代：清
体裁：七言律诗

故友雕零已卅年，梦中相见倍凄然。劫灰何处寻诗稿，泉壤谁人送酒钱？慰语转难忘醒后，愁容仍不改生前。可怜辛苦如书蠹，犹觉沉沦骨未仙。
棕皮
作者：刘绎
朝代：清
体裁：七言绝句

我道棕榈功胜桑，剥蕉抽茧愈青苍。衣蓑衣锦寻常事，试把蚕耕细较量。
棣州试院汲修堂前即事二首·其一
作者：刘绎
朝代：清
体裁：七言律诗

锁院重来又浃辰，井栏犹照客颜尘。一泓自映娟娟月，百尺深涵盎盎春。涤笔尚余瓯里雪，洗心时对镜中人。风前半晌评文暇，赢得平台茗味新。
棣州试院汲修堂前即事二首·其二
作者：刘绎
朝代：清
体裁：七言律诗

闻道仙瀛自有源，几番驻足对潺湲。方知地势通泉脉，好借云光护石根。龙跃何人腾宝气，鸿飞似我印泥痕。前途又入蓬莱路，试向扶桑看海暾。
次寿泉《鹭洲宴集》韵
作者：刘绎
朝代：清
体裁：五言律诗

空斋自吟咏，日夕鸟知还。忽得故人聚，相邀一水间。鸿谈空宦海，别绪满家山。年少风云气，依然上醉颜。
次羽可舍人夏日见怀韵
作者：刘绎
朝代：清
体裁：七言律诗

花底开缄醉眼明，半帘风蔼夏阴清。羡君老笔争松健，触我新机似草生。兰竹自来盟石友，烟霞端合供山兄。遥知活水闲云意，应念高梧夜雨情。
次羽可舍人怡云楼见怀韵
作者：刘绎
朝代：清
体裁：七言律诗

薇省吟诗满药栏，归来松菊有余欢。经纶且为园亭用，培植还将草木看。谁念蓬蒿秋寂寞，亦知琼玉夜高寒。闲云自在天寥廓，何日登楼共纵观。
次胡雪村重过访韵
作者：刘绎
朝代：清
体裁：七言律诗

重劳屐齿顾山庄，别后心情语更长。春事去如驹过白，秋花看到雁来黄。简书我愿归怀遂，谱牒君能令绪光。一样殷勤家国念，人生何事最难忘。
次艾至堂教授《临江署中见寄》韵
作者：刘绎
朝代：清
体裁：七言绝句

江上诗情烂漫初，晚风斜照太萧疏。卅三福地无缘到，想见皋比自著书。
次荆山同年《留别留耕书塾》韵
作者：刘绎
朝代：清
体裁：七言律诗

十年追逐别燕台，樽酒重论亦快哉。鹤有旧阴期子和，燕知新厦为君来。多情何止飞三匝，此意真堪读百回。记取西窗泥雪印，他时留与话岑苔。
次郭羽可舍人《同憩龙蟠洲小风月亭遣兴》原韵。邑有龙蟠洲，犹郡之白鹭洲也，亭盖袭其楼名云·其三
作者：刘绎
朝代：清
体裁：五言律诗

初日漾波影，满衣生石青。天高风浩浩，沙阔水泠泠。蓑笠羡垂钓，蒲团闻诵经。结茅空有愿，徙倚愧山灵。
次郭羽可舍人《同憩龙蟠洲小风月亭遣兴》原韵。邑有龙蟠洲，犹郡之白鹭洲也，亭盖袭其楼名云·其二
作者：刘绎
朝代：清
体裁：五言律诗

高楼临鹭渚，风月浩无边。洲小仍题榜，亭新为纪年。二分环水竹，四望莽云烟。欲问双流合，前津去渺然。
次郭羽可舍人《同憩龙蟠洲小风月亭遣兴》原韵。邑有龙蟠洲，犹郡之白鹭洲也，亭盖袭其楼名云·其四
作者：刘绎
朝代：清
体裁：五言律诗

寒光逼深竹，清景惬同游。小舫浮青雀，新盟对白鸥。酒怀忘冷暖，诗意为迟留。君住筼筜谷，何须慕子猷。
次韵和张子光百花洲月夜见怀，即题百花诗卷
作者：刘绎
朝代：清
体裁：七言绝句

移情海上有成连，对月怀人总自怜。眼底百花诗百首，问君何羡十洲仙。
次韵和彭止翁《辞免广文二律》·其一
作者：刘绎
朝代：清
体裁：七言律诗

瘦到梅花也要修，饥如病鹤总无求。浑忘入梦蕉藏鹿，似惮为牺绣被牛。谁系瓠瓜真不食，纵肥苜蓿亦终休。知君别有江湖乐，鹭伴鸥邻且自由。
次韵和彭止翁《辞免广文二律》·其二
作者：刘绎
朝代：清
体裁：七言律诗

愁看荆棘路难行，况复潢池尚弄兵。肉食何人操胜算，诗坛独尔擅长城。封侯骨相终应左，投笔心情未肯倾。可惜冷官空热血，犹堪仗剑话平生。
次韵和徐荆山同年见怀
作者：刘绎
朝代：清
体裁：七言律诗

堪叹光阴似客过，羁栖节序感怀多。思贤亭仰徐高士，丰乐乡邻郭橐驼。等是旅愁归未得，近来诗句法如何。一层山外一回首，惟见云峰绕翠阿。
次韵宋小墅《吏部记名御史》见寄
作者：刘绎
朝代：清
体裁：七言律诗

隔年京国忆趋陪，又见梅花驿使来。闻道南曹廑帝眷，定知东闼待贤才。朵云变体成霜简，铁石传心称柏台。好共青箱延世泽，岂徒门望羡三槐。
次韵答彭香九孝廉
作者：刘绎
朝代：清
体裁：七言律诗

说诗我自愧匡衡，今见佳篇畏后生。偕尔升堂有罗隐，却来共研属刘宏。呈才远盼骑千里，出谷欣闻鸟一鸣。倘拟铙歌新乐府，愿同吉甫诵风清。
次韵答萧友松学博
作者：刘绎
朝代：清
体裁：七言律诗

不受元规半点尘，重逢犹是旧丰神。感时书事文弥健，话旧伤怀语更亲。每咏采薇嗟孝子，也知叱驭勖忠臣。但期早晚平安报，萱草忘忧竹有邻。
次韵答黄子寿司马二首·其一
作者：刘绎
朝代：清
体裁：七言律诗

英年才略迈群俦，千里神驹迹暂留。画戟清香随定省，纶巾羽扇想风流。骊黄物色腾骧异，燕寝从容赞画周。早识军中推小范，罗胸兵甲气横秋。
次韵答黄子寿司马二首·其二
作者：刘绎
朝代：清
体裁：七言律诗

孤剑风尘自砺磨，乡关四望尚兵戈。贾生太息吁谟远，杜老长吟涕泪多。游子伤怀遭世乱，英雄抚髀叹时过。平生亦有澄清志，坐看狂澜可奈何。
次韵荆山《岁暮感怀》
作者：刘绎
朝代：清
体裁：七言律诗

出谷迁乔又一年，羡君犹住旧林泉。荒凉松菊窥园在，辛苦藤萝补屋牵。问字重开扬子宅，负暄难忘杞人天。岁丰时泰砚田好，终胜河干三百廛。
次韵酬朱莲洋学博见赠
作者：刘绎
朝代：清
体裁：七言律诗

圭玷重磨镜里颜，常将抑戒诵循环。羡君老笔吟犹健，愧我衰年身未闲。几历薪劳无坦道，善藏樗拙有深山。相期正果成何日，安得丹炉九转还。
次韵酬胡镜舫大令，并谢珠裘帽缨之惠
作者：刘绎
朝代：清
体裁：古风

仙凫出蓬莱，经术饰吏事。姑臧称富饶，羌胡交市利。人羡处脂膏，君独重节义。守约敢望奢，履夷犹恐坠。嗟彼肉食流，营营贪爵位。峨冠复轻裘，强外终弱植。今得故人书，全消厚禄意。紫毫绚华采，明珠映圆媚。佳诗并珍贶，情文洵交至。笑予笠屐身，久忘炎凉势。菊簪感霜鬓，荷衣认珠泪。劳君制锦心，佐我舞彩戏。
欧阳文忠公遗像
作者：刘绎
朝代：清
体裁：五言律诗

一醉滁山后，风流七百年。遗容邀睿鉴，褒美及前贤。主眷叹来处，师尊论翕然。昌黎堪配孟，旷代接心传。
欧阳筱屏同年得文忠公《泷冈阡表》，以诗见答，依韵和之·其一
作者：刘绎
朝代：清
体裁：七言律诗

一丈丰碑万丈芒，性情千古大文章。烟云黯淡余鳞爪，朱墨斑斓映缥缃。神物终须龙负出，奇闻犹附骥名彰。瓣香同向精灵祝，真本家家供画堂。
欧阳筱屏同年得文忠公《泷冈阡表》，以诗见答，依韵和之·其二
作者：刘绎
朝代：清
体裁：七言律诗

定知贤裔绍前人，手泽非同世宝珍。源溯沙溪求嫡派，家居恩水问遗邻。图书集古题堪续，苔藓成文迹已陈。遗集辉煌宸翰染，清芬骏烈正如新。
正月初四日咏雪
作者：刘绎
朝代：清
体裁：七言律诗

冬雪优沾已浃辰，连番度岁又经旬。天公不信真如戏，人事相催已是春。百亩有田思井里，万间无厦念穷民。寒梅何处探消息，驴背吟诗倘有人。
残橘
作者：刘绎
朝代：清
体裁：七言绝句

儿童巧夺更豪偷，剩得金丸最上头。应是一阳占硕果，霜封雪压为春留。
残菊
作者：刘绎
朝代：清
体裁：古风

疏篱着微雨，泫然秋后花。狼藉不成色，临风为咨嗟。美人伤老大，迟暮感岁华。常恐变憔悴，委败如泥沙。中道苟自保，盛时犹可夸。我为采葑菲，完璞免疵瑕。聚叶以囊枕，落英拟餐霞。自甘作蝉蜕，未肯为匏瓜。贫女虽过时，终耻抱琵琶。庶以全晚节，托根隐逸家。清泉为培护，霜雪为蔽遮。春风无私被，依旧生萌芽。
毁邪神谣，为鄱阳沈槐卿大令作
作者：刘绎
朝代：清
体裁：古风

倡邪神，走男女。袅香烟，喧铙鼓。县官忽来，神色如土。锒铛呼喝上公堂，县官责神神无语。烂额焦头空一炬。我闻淫凶显戮逃，冥诛犹俟阴司补。胡为白昼魍魉行，转遗人世烦官府。吁嗟乎，假衣冠，坐堂宇。眼前奸贪难悉数。也防暗中有正神，瞷尔所为赫然怒。
永新谭母徐氏守节暨儿媳段氏节烈诗
作者：刘绎
朝代：清
体裁：古风

我读罗集书谭事，血碣犹为赵氏识。今见名标贞寿门，有徐媛者其苗裔。前为慷慨能殉身，继乃从容克就义。迩闻复有段节妇，后死虽殊道无二。毋乃日侍五世堂，家教相传来有旨。初时暂作未亡人，犹冀遗腹为夫嗣。谁料昙花一现空，风叶霜根同委地。衣带犹存绝命词，泉壤才遂从夫志。例以慷慨激一时，妇之忍死岂为易。若待从容更后图，一决何知为再计。古来节义出天性，理之所宜事不异。纲常名教垂百世，我为永新谭氏记。
永隆寺
作者：刘绎
朝代：清
体裁：五言律诗

缘涧入溪径，过桥寻石苔。寺藏村树合，门对水田开。僧已逃禅去，人犹讲学来。山林好呵护，惆怅劫余灰。
求志书院落成和冯子良大令·其一
作者：刘绎
朝代：清
体裁：五言律诗

文教覃乡僻，儒风出吏循。宏规开巨手，遗矩式先民。乍喜林峦整，重瞻俎豆新。千秋斯道系，此举亦嶙峋。
求志书院落成和冯子良大令·其三
作者：刘绎
朝代：清
体裁：五言律诗

此地论兴废，居然有数存。仙心通梦境，吾道异禅门。奎阁西垣峙，文坛北斗尊。五贤高共仰，盛事继青原。
求志书院落成和冯子良大令·其二
作者：刘绎
朝代：清
体裁：五言律诗

流风三百载，宗派溯余姚。章贡渊源接，邹钱沆瀣遥。山灵留胜迹，地主忆前朝。从此枌榆社，双江一水迢。
求志书院落成和冯子良大令·其四
作者：刘绎
朝代：清
体裁：五言律诗

广厦群才构，殷勤缔造心。列筵无俎杂，入室有阶寻。愿为怜才大，情因望古深。升堂谁后起，坐对绿成阴。
江村
作者：刘绎
朝代：清
体裁：七言绝句

一棹烟峦画不如，江村小景着樵渔。酒帘绘得西风峭，正是枫林染叶初。
泰山道中
作者：刘绎
朝代：清
体裁：七言律诗

四牡騑騑日计程，崎岖前路鹤猿惊。遥看岩柏回春意，乍听风泉误雨声。寒鸟露栖零病羽，饥鸿星散动哀鸣。山灵何惜云肤寸，遍作甘霖惠众生。
泳恩楼即目八首 其一 圣岭
作者：刘绎
朝代：清
体裁：七言律诗

分明当户见南山，数仞崔嵬此共攀。桑梓江城图画里，蓬莱宫阙梦游间。呼嵩尚觉依光近，登岱曾经奉使还。回首门庭虚岵陟，故林乔木郁孱颜。
泳恩楼即目八首 其七 犊市
作者：刘绎
朝代：清
体裁：七言律诗

市声偏与好风亲，农事关情正早春。龚遂令能移末俗，晏婴宅本继先臣。绿杨影里容新隐，红杏香中接近邻。莫道风尘无物色，食牛扣角定何人。
泳恩楼即目八首 其三 五巘峰
作者：刘绎
朝代：清
体裁：七言律诗

朝暾初捧碧芙蓉，五岳归来只此峰。高架海珊文笔健，别开云朵史书浓。买山钱少虚储愿，近市尘多远企踪。几为开窗延曙色，愧他百尺老青松。
泳恩楼即目八首 其二 恩江
作者：刘绎
朝代：清
体裁：七言律诗

城绕村居水绕城，凭高四望景澄清。堤长有待狂回日，沙浅谁知勇退情。中沚一方人宛在，大江千里月同明。泳恩愈觉恩波阔，俯鉴寒流只自盟。
泳恩楼即目八首 其五 葛溪桥
作者：刘绎
朝代：清
体裁：七言律诗

双虹对影锁清渠，断堞危垣画不如。花外酒帘寒雨细，柳边渔笛晚风疏。客怀远浦归帆后，人语新潮趁市初。冷笑长卿题柱意，丈夫何必定高车。
泳恩楼即目八首 其八 鱼塘
作者：刘绎
朝代：清
体裁：七言律诗

半亩芳塘绕宅前，徘徊槛外见云天。池中有物终兴雨，濠上何人解羡渊。羞荐可同行潦水，涵渟算是在山泉。钓徒我亦烟波惯，相忘江湖已五年。
泳恩楼即目八首 其六 报恩塔
作者：刘绎
朝代：清
体裁：七言律诗

凌云塔势竟平临，袅袅钟声出茂林。隐约帆樯连树杪，参差灯火对城阴。何须物外寻幽境，欲向天涯寄远心。每过寺门频俯首，报恩难是受恩深。
泳恩楼即目八首 其四 三元楼
作者：刘绎
朝代：清
体裁：七言律诗

鼎峙崚嶒映水湄，隔江相望感遥思。从来气运关承启，岂独科名系盛衰。一邑人文原有数，千秋际遇那能期。再传我幸青云附，仰止高山敢自卑。
泷冈怀古四首 其一 西阳宫
作者：刘绎
朝代：清
体裁：七言律诗

荒凉禾黍满林秋，犹见灵光鲁殿留。五代干戈今昔感，重阳风雨旧新愁。平山莫问堂前碣，滁水空余亭外流。当日归田非故土，知公遗慕系松楸。
泷冈怀古四首 其三 碑亭
作者：刘绎
朝代：清
体裁：七言律诗

壁立贞珉映藓青，摩挲重与叩云扃。文章真到无奇异，忠孝传来岂杳冥。万劫不磨金石性，一诚能感鬼神灵。低徊碑下留连读，可有潜蛟户外听。
泷冈怀古四首 其二 崇国公墓
作者：刘绎
朝代：清
体裁：七言律诗

万山拱护对崇碑，千载封邺照水湄。石马卧冈荆棘冷，溪龙潜浪藻苹滋。仁言好补循良传，懿训如闻述德诗。不待表阡示乡里，自留遗爱令人思。
泷冈怀古四首 其四 文儒书院
作者：刘绎
朝代：清
体裁：七言律诗

胜地前贤想式凭，宫墙瞻近接崚嶒。人才培养关衰盛，世事迁流有废兴。弦诵千家离乱后，莺花一院好春曾。但期基在承先绪，终见云霞自蔚蒸。
浴沂亭八咏 其一 二流交汇
作者：刘绎
朝代：清
体裁：五言绝句

二水中分句，金陵白鹭洲。那知双派合，章贡有源流。
浴沂亭八咏 其七 柳岸春莺
作者：刘绎
朝代：清
体裁：五言绝句

柳色嫩于丝，春风浓似酒。流莺自往来，何必携柑斗。
浴沂亭八咏 其三 螺山晓岚
作者：刘绎
朝代：清
体裁：五言绝句

仰瞻螺岭云，俯映螺川水。河岳炳英灵，万古此流峙。
浴沂亭八咏 其二 双塔对瞻
作者：刘绎
朝代：清
体裁：五言绝句

石屋标江界，东城露笋尖。遥遥映文笔，双管一齐拈。
浴沂亭八咏 其五 浦外渔舟
作者：刘绎
朝代：清
体裁：五言绝句

小艇聚如村，鳇鱼大于豚。得钱多买酒，烂醉绿杨根。
浴沂亭八咏 其八 芦汀秋雁
作者：刘绎
朝代：清
体裁：五言绝句

雁阵排沙际，云光接水隈。芦花风瑟瑟，何处带秋来。
浴沂亭八咏 其六 城中鼓角
作者：刘绎
朝代：清
体裁：五言绝句

营门画角声，鼙鼓壮升平。欲起闻鸡舞，城楼正五更。
浴沂亭八咏 其四 梅林晚渡
作者：刘绎
朝代：清
体裁：五言绝句

日暮客子情，夕阳隔江路。昨宵春水生，添得渡旁渡。
浴沂亭叙别，次寿泉韵并柬芷生
作者：刘绎
朝代：清
体裁：七言律诗

今夕重论岂偶然，一樽相对月娟娟。袖中诗本添囊锦，座上余香袅篆烟。浮世升沉原有数，良朋聚散岂无缘。柳荫亭外看流水，茗碗风清百虑捐。
浴沂亭晚眺·其一
作者：刘绎
朝代：清
体裁：古风

南风送顺流，千里势一往。沙迹露微痕，潮落已十丈。滩急交萦回，狂浪迫余响。远山对岸横，暝色虚演漾。新月淡无辉，四顾何莽莽。忽闻深柳湾，渔舟逐波上。
浴沂亭晚眺·其二
作者：刘绎
朝代：清
体裁：古风

众木绿如帷，鸟声互啁哳。牧童晚不归，学弄南蛮舌。独坐悄无言，天籁静中得。笑看争渡人，群喧尚未息。
海帆先生属题铭山画竹
作者：刘绎
朝代：清
体裁：古风

猗猗鸾凤姿，皎皎琅玕色。十丈扫烟云，放笔挺清直。画者胸何有，淋漓多着墨。石骨倚崚嶒，凛凛见风力。
涧底松
作者：刘绎
朝代：清
体裁：七言律诗

草在高原苗在山，孤松郁郁伍茅菅。地非有择岩泉僻，天本无私雨露悭。岂是不才甘自弃，其如行路莫相关。平心细想荣枯境，斤斧能忘转为闲。
清明扫墓
作者：刘绎
朝代：清
体裁：七言律诗

春深邱陇满芳芜，瞻岵凄然景未殊。百岁何人悲草露，十年树木感松株。艰难世路尘泥隔，淡泊家风麦饭粗。为告九泉应少慰，一抔乐土在枌榆。
清明未遂祭扫作此志痛
作者：刘绎
朝代：清
体裁：七言律诗

故鬼无家俎豆虚，感时荐食倍欷歔。荒坟滴酒犹安土，旅馆栖神亦寄居。冷落人烟寒食后，阑珊墦祭乱离余。纸钱不上松楸影，夜雨潇潇墓畔庐。
渡萧泷
作者：刘绎
朝代：清
体裁：七言绝句

滩深雨后水如蓝，舟小风平渡石潭。偶向村民问前路，萧泷五里是江南。
潘文恭公挽词二首·其一
作者：刘绎
朝代：清
体裁：七言律诗

历代名臣原有录，熙朝宰辅亦成编。史堪镜古嘉猷懋，学可盟心相业传。言语吉祥关气运，遭逢清泰即神仙。从容出处全忠孝，终始完名七十年。
潘文恭公挽词二首·其二
作者：刘绎
朝代：清
体裁：七言律诗

重题雁塔岿然存，朝野难忘三达尊。不负科名沂国仰，得如风度曲江论。手持衣钵传公辅，眼见庭花到子孙。惆怅廿年东阁感，谁怜寂寞老江村。
濂溪书院怀周元公
作者：刘绎
朝代：清
体裁：七言律诗

韩欧而后孰追攀，坠绪茫茫绝续间。一代儒宗开道统，千秋教泽被人寰。圣贤胸次皆风月，乡校仪型若斗山。濂洛有源来脉远，双流章贡共回环。
煮雪瀹腊梅花饮之
作者：刘绎
朝代：清
体裁：七言律诗

自笑冰衔称淡人，携家相伴水云身。谬分高士修来福，可有聪明瀹后新。甘到回时香亦出，蜡须嚼过味才真。水仙花畔铜瓶侧，一片寒毡乍觉春。
爱山中丞招饮节署，泛舟珍珠泉，并阅所藏古名人书画·其一
作者：刘绎
朝代：清
体裁：七言律诗

满城烟景入佳辰，幕府深深酿早春。偶有闲情浮画鹢，尽教乐意遂游鳞。人家近水均沾泽，草木涵波暗转新。一勺思源同啜茗，清诗应愧五侯宾。
爱山中丞招饮节署，泛舟珍珠泉，并阅所藏古名人书画·其二
作者：刘绎
朝代：清
体裁：七言律诗

银烛琼筵气正和，酒巡无数引香螺。斜阳画帧青山暮，淡月纱厨古墨多。醉眼有花偏占福，宦情如水不生波。知公海岱收窗几，时取舆图手自摩。
牛车行
作者：刘绎
朝代：清
体裁：古风

辘轳呦呦作怨声，低首旋磨牛不鸣。我农肠似车轮转，踏破脚跟共牛喘。自夏徂秋望转深，扰龙无术求甘霖。忍看膏沃变焦土，安得遍地生黄金。漫道早禾已足雨，农也何词诉穷苦。不愁烈日炙肌肤，只恐敲扑烦官府。君不见，口无浆入汗尚流，幸汝犹有替死牛。又不见，掘地及泉不盈指，羡汝犹近江边水。
王琴仙郡守约会赣袁瑞临五郡同起义师赴援南昌，诗以送之·其一
作者：刘绎
朝代：清
体裁：七言律诗

滔滔章贡涌江声，猎猎旌旗五道兵。洗马直须到南浦，化龙行见出丰城。炎风六月军容赫，时雨千家众望并。闻道纪功前太守，燕山勒石共文成。
王琴仙郡守约会赣袁瑞临五郡同起义师赴援南昌，诗以送之·其二
作者：刘绎
朝代：清
体裁：七言律诗

戟闱兵卫自严森，训练经年用意深。公有祭彭归义众，我惭辛傥济时心。通衢旗鼓人增气，满路箪壶各见忱。早待归帆迎五马，凯歌更与和乡音。
王范九同年北上，过历下，以其先人《旌孝录》见示，并述洞庭遇风舟覆，此本获全，感赋
作者：刘绎
朝代：清
体裁：古风

故人十载别，千里萍水逢。示我骇浪歌，尚带兢惕容。琴书付湘水，孑然遗孤踪。独留《旌孝录》，完本在袖中。此录庸而奇，述德纪恩隆。当年感帝梦，精诚格苍穹。仗兹涉波涛，岂徒信与忠。潜蛟若为泣，冯夷戢其雄。闻昔欧阳子，泷冈表碑崇。淋漓元气湿，幽壑起蛰龙。今古此至性，境殊理则同。矧以孝承孝，冥冥一气通。君从洞庭来，云梦应吞胸。临渊毋惧辱，湘灵鉴微衷。一卷存手泽，回澜障川东。显扬前望远，慎勿嗟途穷。
瑞榴诗
作者：刘绎
朝代：清
体裁：七言律诗

科名预兆共占榴，手植殷勤待举秋。正喜实三梅子熟，何期获一稻孙收。门虽题字惭凡鸟，巢是侨居笑拙鸠。终羡双雏随老凤，朝阳萋菶碧梧稠。
由藤田还县途中见巘山
作者：刘绎
朝代：清
体裁：五言律诗

入山最深处，犹自梦家山。忽若故人遇，又从来路还。云光方觌面，霁景乍开颜。欲悟山灵意，凭空指点间。
甲寅元旦
作者：刘绎
朝代：清
体裁：七言律诗

红烛千门接曙光，画檐风静袅炉香。喜闻国事春消息，欢上慈颜语吉祥。四野烟尘思扫荡，一年雨露卜丰穰。遥瞻北阙连南省，每揽中原叩上苍。
留别同学·其一
作者：刘绎
朝代：清
体裁：七言律诗

桑榆正好乐晨昏，息尽尘机昼掩门。百里研耕酬负米，十年树获重培根。蓬蒿随分皆慈荫，雨露偏沾亦主恩。岂料栖岩经匠石，楩楠樗栎竟同论。
留别同学·其三
作者：刘绎
朝代：清
体裁：七言律诗

年来桑梓切瞻依，故里绸缪愿未违。頖璧重看丹艧焕，山城喜见绿阴围。难忘乡味村醪好，转觉人情昼锦非。羡煞枌榆深荫里，栖鸦点点趁斜晖。
留别同学·其二
作者：刘绎
朝代：清
体裁：七言律诗

荐牍方登特诏崇，温纶婉谕体臣衷。小人有母烦深眷，帝德如天本大公。自问行藏思往哲，敢为矫激慕高风。两朝知遇将何答，欲表陈情语转穷。
留别同学·其四
作者：刘绎
朝代：清
体裁：七言律诗

轻装将束又迟回，点检斑衣愧老莱。樽酒谈心商旧学，园花经手护新栽。江湖有约归应践，岁月犹舒老漫催。莫待望云方揽辔，前程未到预思回。
留别活秀园叠前韵
作者：刘绎
朝代：清
体裁：七言律诗

茫茫怀抱向谁开，喜把平原十日杯。山水争奇迎客出，园亭引胜入诗来。余情无尽听泉想，雅意还教袖石回。如此吟坛能几到，花前驻足意悠哉。
留别螺城书院诸生
作者：刘绎
朝代：清
体裁：七言律诗

一度春风序已更，三冬又作岁寒盟。我如贺厦去来燕，人似迁乔下上莺。山水因缘文字契，雪泥踪迹友朋情。殷勤再订重论约，惭愧常谈属老生。
留别鹭洲·其一
作者：刘绎
朝代：清
体裁：七言律诗

回首韶光总不堪，萧萧风雨满窗南。眼看原草枯荣一，身似堤杨眠起三。鹭白惊霜欺鬓黑，螺青映水逼衣蓝。故山依恋曾何补，每对归云只自惭。
留别鹭洲·其二
作者：刘绎
朝代：清
体裁：七言律诗

烟波喜结鹭鸥群，文字交深更赏欣。十日重论今旧雨，一年几逐去来云。燕怀故垒留春信，鸿印新泥话夕曛。愿得岁寒心共励，庭前落叶任纷纷。
病中闻景德镇捷音
作者：刘绎
朝代：清
体裁：七言律诗

误尽庸医意不消，病根谁识在中焦。平生愧积通身汗，未死心灰彻骨烧。颠倒梦魂频起坐，翻腾热血几回潮。忽闻湖上清风至，顿觉醍醐顶上浇。
病腕·其一
作者：刘绎
朝代：清
体裁：七言律诗

年来臂指颇收勋，每念偏劳是右军。笔倘可投情亦得，袒虽能护势终分。明知过雁空余爪，翻爱秋鹰细入筋。笼袖肯容权托病，闭门闲玩折钗文。
病腕·其二
作者：刘绎
朝代：清
体裁：七言律诗

东涂西抹已年年，自苦无端转自怜。换骨应将谋药石，磨人终竟付松烟。何曾妄想三公梦，姑且安心一指禅。世事漫矜工缩手，要须培养待仔肩。
瘗小犬
作者：刘绎
朝代：清
体裁：古风

愿作平时犬，此语重太息。那知乱离年，犬亦无逃逸。我有小金铃，黑文白其质。趫捷如狻猊，短喙类獢猲。豢养一年余，提携相挈挈。虽有丧家叹，犹共主播越。谁知强凌弱，同类竟齮龁。物希易招忌，独异群所嫉。纷纷并噬吞，奚怪兽相食。哀尔亦微命，忍弃等虮虱。念尔所自来，苗裔数难悉。其产本燕台，甫随五马出。黄堂俄栋摧，又入别驾室。巢覆幸卵完，螟蠃互孳恤。既承分赠余，郡城忽兵革。痛尔旧主人，相继与城殁。嗟尔众丑类，恐难逃斧锧。岂尔入朱门，竟是不祥物。而我蓬蒿人，何以亦困阨。尔今寒蝉蜕，我视塞马失。敝盖乃人情，抔土免狐搰。他生但仙家，飞升须拔宅。
癸丑元旦
作者：刘绎
朝代：清
体裁：七言律诗

阳和便觉应芳辰，三日先期已立春。雪后人情皆望岁，山中云物自生新。独居安乐思天下，时事盱衡愧此身。惟愿浮浮江汉靖，升平景象遍垓垠。
癸卯元旦
作者：刘绎
朝代：清
体裁：七言律诗

天近城南气早温，风光又喜到蓬门。酒堪介寿宜乡味，彩岂娱亲亦主恩。堂上春晖皇锡福，人间首祚帝调元。曾叨岁岁平安赐，长佩胸前祝至尊。
癸酉正月廿六日，承晓春陈兄见访话旧，并出示近作，率成四章，即题卷端·其一
作者：刘绎
朝代：清
体裁：七言绝句

白头晤对倍殷勤，身世蹉跎感见闻。谁念朱颜两年少，齐名先后出童军。
癸酉正月廿六日，承晓春陈兄见访话旧，并出示近作，率成四章，即题卷端·其三
作者：刘绎
朝代：清
体裁：七言绝句

婆心劝世见深情，苦口提倡在育婴。恻隐原来人自有，仁端发见是生生。
癸酉正月廿六日，承晓春陈兄见访话旧，并出示近作，率成四章，即题卷端·其二
作者：刘绎
朝代：清
体裁：七言绝句

文章命达漫同论，冰雪常携一卷存。我愧涓埃曾未报，簪毫染翰亦空言。
癸酉正月廿六日，承晓春陈兄见访话旧，并出示近作，率成四章，即题卷端·其四
作者：刘绎
朝代：清
体裁：七言绝句

成仙成佛总前因，同是红尘堕落身。但保本来真性在，长生应属老成人。
登层山钟秀峰和羽可舍人韵
作者：刘绎
朝代：清
体裁：七言律诗

芙蓉朵朵玉枝枝，真个层山山尽奇。立我中峰双屐稳，看君绝顶角巾欹。人家近在神仙洞，诗老高于太守碑。莫怪登临惊众目，凤池客已鬓如丝。
登岱
作者：刘绎
朝代：清
体裁：七言律诗

天阶高处寄吟身，初步詹岩亦有因。应忆杜陵吟望岳，况携谢守句惊人。云光远挹冈峦秀，山气深涵草木春。我本胸中无磊块，不须低首俯嶙峋。
登绳金塔，同刘慈庵、宋响泉
作者：刘绎
朝代：清
体裁：古风

绝顶秀出金光烘，高标突兀摩苍穹。璇题珠缀纷晃耀，中有云气连天宫。我来扁舟过南浦，十里凝盼先推蓬。舟人指点云路迥，谓我登高宜登峰。闲向天寿寺前望，昂首惧难追其踪。同游鼓兴邀我往，骞若健翼凌高风。盘盘磴道旋螺似，层层更上相追从。牖户虚明敞空际，豁然旷望开心胸。仰视碧落何亲切，俯临无地心怔忡。西眺远山若环绕，东揽平湖如津通。鳞鳞瓦屋烟树隔，森森帆樯云水蒙。栏杆四面倚欲遍，洪都收拾一览中。是时烟昏景已暝，斜日方西月正东。顾余飘飘云霄上，平视日月高与同。拂衣欲下更留恋，脚跟盘辟兴未慵。转到山门却回首，始叹身已游碧空。大观如此固可快，峻险亦应惕寸衷。登高惧辱人子意，平地顾影时抚躬。
登郁孤台
作者：刘绎
朝代：清
体裁：五言律诗

孤嶂青螺拥，高台据上游。万山屏百粤，群壑赴双流。树压檐前塔，帆低郭外楼。江城云水阔，不洗古今愁。
白水亹
作者：刘绎
朝代：清
体裁：古风

泉脉护石根，擘空是谁凿。山扃忽为开，风云恣喷薄。自从泉发源，支流纷交错。润泽遍郊畴，回纡赴洪壑。太息恩江水，顿成世混浊。欲决在山清，泥沙尽洗濯。庐山瀑长流，大江浪不作。坐井独观天，慨然兹一勺。
百花洲石公祠
作者：刘绎
朝代：清
体裁：七言律诗

百年灵气拥芳洲，共起新祠祀故侯。好借亭台传韵事，最宜苹藻近清流。花间堕泪空谈往，柳外行春旧纪游。曾向明湖拜遗址，心香一瓣为公留。
盲丐图
作者：刘绎
朝代：清
体裁：七言绝句

一灯一杖自孤行，大路头头记得清。暮夜有门何处往，不妨我昧要人明。
盼秋
作者：刘绎
朝代：清
体裁：七言律诗

空山仰见火云飞，六月炎歊百卉腓。得势魃能为早虐，成群蚊欲假雷威。地偏容有阴阳憾，天大终还剥复机。冷眼静听秋信息，凉风细雨定无违。
真君山观演大炮歌
作者：刘绎
朝代：清
体裁：古风

盛朝神武利火攻，将军位号何尊崇。造化为炉阴阳炭，铸九州铁方成功。二百年来干戈戢，土花绣蚀埋蒿蓬。岂无锐器足武备，金枪束笋堪冲锋。谁谓狂寇凶焰烈，敢据州城作巢穴。自恃藩篱固金汤，弹丸如雨飞难越。重围壁垒周回环，列队旌旗互荡突。三军貔虎皆楚材，雄师犹待将军出。南风鼓扇跃洪炉，祝融司火神灵趋。六月炎威光灼石，长途千里役千夫。高筑平台初拜将，气象尊严便自殊。乍闻霹雳从天下，长虹一道随风驱。一声山谷震，连轰烟雾昏。狐兔匿窟鱼沸釜，铁子如瓜落纷纷。君不见，天可开，地可洞，古来大材须大用。一战功成寂若无，将军仍自养威重。
矩亭大令见示《和沈槐卿鄱阳大令元夜捕贼金缕曲三叠》，长句和之
作者：刘绎
朝代：清
体裁：七言律诗

词客原非局外人，将才仍现宰官身。狄青此夜关曾夺，虞诩当年吏是循。白石故乡怀格调，藏园宗派写精神。大江东去凭高唱，铁板铜琶听得真。
石峰，为郭羽可中翰作
作者：刘绎
朝代：清
体裁：古风

我有忘年交，羽可老词伯。跌宕郁清奇，深邃凝幽碧。登览不可穷，人品如诗格。疑有磅礴气，秀灵钟地脉。我居既近市，君乡在太极。百里路非遥，山山为间隔。君作山中诗，示我卧游迹。玲珑明月岩，照映峰头石。此石几千年，曾蜡游人屐。何幸太守贤，行春布德泽。山翠马头迎，云光助怡怿。名以钟秀峰，摩崖书其额。登眺寄深情，人文思舄奕。我闻汾阳后，此间盛儒硕。声教被山陬，林壑今犹昔。仰止歌景行，将母后起责。老可还山初，殷勤为培植。山中多风云，山上有松柏。风云遍天下，松柏高千尺。登楼望家山，心飞逐远翮。
石马市新建义首书院，延余课士，作此勖之
作者：刘绎
朝代：清
体裁：七言律诗

路转峰回隔市喧，十年重许问仙源。弦歌能使干戈化，士气还须礼教敦。我望他山先拜石，人来旧雨正开樽。顾名岂第谈经义，愿与诸君子细论。
示萧汤二童子
作者：刘绎
朝代：清
体裁：古风

幼慧古艳称，惊奇我未见。士为文翁出，翩翩多秀茜。中有二雏凤，玉映尤堪羡。文场初及锋，三艺脱稿便。余勇夸记诵，任举经与传。堂前指试题，故实窘群彦。解围乃小郎，一军惊试院。更示未见书，长篇但流眄。循环令反复，一一珠贯线。太守爱才心，得此益欢忭。腹笥欲其充，推食有公膳。体段望其大，量衣有官绢。谓我忝师席，双双介请见。我本空空如，执经愧北面。顾兹磊落英，敢吝刍荛献。美玉攻他山，精金出百炼。先开花恐伤，易沽价必贱。庭前养双梧，培基更除蔓。不忧干霄难，立根要刚健。古人非甚愚，读书每千遍。小学本庸言，毕生艰体验。羡子不离膝，依依尚孺恋。所学在晨昏，所亲非笔砚。世岂无英姿，未几突而弁。朝旭方东升，光采抑何绚。计程历尚遥，努力期无倦。文史足方朔，正字作刘晏。奇慧奚须夸，德业副余念。
祁雨叹
作者：刘绎
朝代：清
体裁：古风

兵戈方扰扰，钲鼓又喧喧。祁雨亦常尔，遽兴娘子军。手持稿苗把，髻顶枯杨圈。不知取何义，以犬作龙驯。狺狺日过市，阗阗争閧门。田家有主伯，来且与汝言。溯自十年来，风雨常调均。今岁虽见旱，愆期无两旬。承平则忘乱，丰乐则忘贫。兵荒偶一遇，人事遂纷纷。人心须有定，天变岂无因。天则不尔雨，而望愚妇人。
禽言四章·其一
作者：刘绎
朝代：清
体裁：古风

泥滑滑，出门一步即颠蹶。自从荆棘满路生，风雨潇潇隔城阙。泥滑滑，故林咫尺何由达。
禽言四章·其三
作者：刘绎
朝代：清
体裁：古风

行不得也哥哥，若论乐土岂无他。寄迹终思阿阁伴，惊弓尚避北山罗。行不得也哥哥，反哺慈乌奈老何。
禽言四章·其二
作者：刘绎
朝代：清
体裁：古风

不如归去，寄迹终非长久住。自怜拮据为室家，岂料鹊巢被鸠居。不如归去，何日还我旧栖树。
禽言四章·其四
作者：刘绎
朝代：清
体裁：古风

得过且过，日夜何曾安坐卧。信天只好任浮沉，控地不妨随折挫。得过且过，稻粱可谋犹免饿。
秋九望日，由壶园移局荆嘉山房，感赋二律·其一
作者：刘绎
朝代：清
体裁：七言律诗

宾鸿客燕两差池，泥爪巢痕系梦思。三载壶园曾托足，重阳花岛正吟诗。浮萍踪迹随分合，乔木星霜感盛衰。翰墨有缘容假馆，循墙犹自愧皋比。
秋九望日，由壶园移局荆嘉山房，感赋二律·其二
作者：刘绎
朝代：清
体裁：七言律诗

林泉景物易惊秋，一夜西风扫客愁。门户傍人原寄托，简书羁我尚淹留。故园松菊径初辟，晚景桑榆功要收。乘兴重来仍访旧，不妨频泛剡溪舟。
秋暑夜话慰止翁病
作者：刘绎
朝代：清
体裁：七言律诗

迩来大瘦更郎当，何事愁眉总不扬。内热未除终是病，秋悲太早最能伤。卫生先要培元气，救急还须问古方。且把安心作良药，莫从尘世觅岐黄。
秋浦
作者：刘绎
朝代：清
体裁：七言律诗

暝烟远浦雁飞双，稳系扁舟傍石矼。柳影半黄秋在水，芦花初白露横江。愁将短发窥明镜，醉倚长歌对小窗。曾是谪仙游赏地，九华山下浪淙淙。
秋燕
作者：刘绎
朝代：清
体裁：七言绝句

同是依人傍户飞，又从故国问乌衣。秋风一度飘零感，我尚浮家不得归。
秋雨·其一
作者：刘绎
朝代：清
体裁：五言律诗

禾稿已无望，久晴雨亦佳。若非滋土脉，何以息风霾。补种筹余烬，苏枯恋旧荄。苟能延性命，不敢怨时乖。
秋雨·其二
作者：刘绎
朝代：清
体裁：五言律诗

三日雨未止，苍苍意若何。诗吟洗兵马，词唱定风波。战血腥污甚，城濠苦潦多。长江流不尽，竟欲挽天河。
秦子叔明府由崇义摄永丰篆，将行，诗以送之·其一
作者：刘绎
朝代：清
体裁：五言律诗

家声淮海旧，春信庾南先。棠荫连遐壤，瓜期瞬一年。刑宽民不犯，政简吏无权。酿得和平福，慈云望蔼然。
秦子叔明府由崇义摄永丰篆，将行，诗以送之·其二
作者：刘绎
朝代：清
体裁：五言律诗

共切绸缪念，刍荛肯下询。鸠工因岁美，趋事见民亲。杨柳长堤色，枌榆满郭春。顾惭相厚意，临别尚谆谆。
积雨
作者：刘绎
朝代：清
体裁：七言绝句

有余不足较晴阴，安得常符十日霖。我未耕田偏望岁，声声布谷感山禽。
移花
作者：刘绎
朝代：清
体裁：七言律诗

爱惜春光日涉园，寻芳何必出柴门。移来新种多连土，剪得疏枝雅称盆。庇树有阴终隔露，开花虽盛要培根。尺松寸草谁相较，同是东皇长养恩。
程烈妇
作者：刘绎
朝代：清
体裁：古风

有女系出延陵裔，自入程门方绮岁。辛苦为妇未十年，毕命才得二十四。贫贱家风乐有余，寻常妇道了无异。比翼双栖春复秋，何意一朝忽折翅。回生恨乏仙丹灵，代死难申吁祷意。此时中秋月正圆，痛抱孤影失所天。蓄志早储断肠药，蹑踪随路到黄泉。有姑在堂母在室，回首魂飞顾不得。初念还有转念时，独尔能为烈士烈。吁嗟丈夫许国身，临危授命见几人。慷慨赴死谈何易，犹从巾帼思忠臣。
空坑怀古
作者：刘绎
朝代：清
体裁：五言绝句

寸土皆非赵，厓山局已终。犹留一片石，屹立空坑空。
立冬日
作者：刘绎
朝代：清
体裁：七言律诗

万木凋零感百忧，萧条风景入双眸。一年屈指余三月，四序惊心又九秋。霜雪有威应国耻，山川无色亦神羞。穷阴急望阳来复，消息梅花在岭头。
立夏前一日，饯槐卿明府于鹭洲。同座矩亭司马画兰，羽可舍人写竹，合成一帧，因缀二十字志别
作者：刘绎
朝代：清
体裁：五言绝句

风雨送春天，同心话别筵。一时书画笔，都上米家船。
立春
作者：刘绎
朝代：清
体裁：七言绝句

年计在春日计寅，今年今日是良辰。从头细纪十三月，惟愿年华日日新。
立春雪霁
作者：刘绎
朝代：清
体裁：五言律诗

天意回残腊，人间到极寒。晚晴春始见，冬雪岁将阑。日冷千峰出，云开四野宽。深山多菉竹，应早报平安。
立秋日曾孙生
作者：刘绎
朝代：清
体裁：七言律诗

重逢甲子岁初周，是日庚星正耀秋。维戊喜同符吉卜，添丁幸得庇余庥。四朝沐眷龄方锡，五世胪欢庆自流。长奉慈晖春荫永，看花次第桂香稠。
章江晚泊
作者：刘绎
朝代：清
体裁：五言律诗

依旧西山色，重来又十年。落霞滕阁外，斜日灌城边。鱼雁沉前浦，莺花老客船。江流何渺渺，极目向南天。
端午宗子实上舍兄弟招饮
作者：刘绎
朝代：清
体裁：七言律诗

满酌蒲觞且尽欢，兵戈渐远觉心安。山村酒味甜逾厚，家世书香朴可观。人有宗风忘主客，座如圆月羡团圞。归来转慕熙怡乐，说与儿孙作样看。
符雪樵孝廉将之楚南，顺道过访，出近作并赠诗留别，即题以赠行·其一
作者：刘绎
朝代：清
体裁：七言律诗

研席论交二十年，风萍聚散两茫然。相看诗律随人老，转觉毫锋较昔圆。旧梦明湖前度客，新游楚水此行仙。锦囊自吐如虹气，并作衡云欲上天。
符雪樵孝廉将之楚南，顺道过访，出近作并赠诗留别，即题以赠行·其二
作者：刘绎
朝代：清
体裁：七言律诗

金风浩浩洞庭秋，磊落襟怀称壮游。兰芷有情才子近，江湖此志古人求。共期东野和声出，且喜南皮雅韵酬。从此吟情应更远，登高正上岳阳楼。
答张子光
作者：刘绎
朝代：清
体裁：七言绝句

闲携诗画便游山，羡尔身闲心亦闲。肯住清凉行处有，可怜热客遍人间。
答徐心水见寄，并柬令弟荆山同年
作者：刘绎
朝代：清
体裁：古风

君家居城东，我家居城南。城破家何在，回首真不堪。君隐崦之西，我逃郭之北。相隔几重山，同是避矰翼。君母今八秩，我母长十年。怀此乌鸟私，胡不惴惴焉。风每欺危巢，雨偏撼破屋。兵戈忽夜惊，母子抱头哭。事过烦问慰，遗我长篇诗。良朋共急难，情更余于词。感君在原鸽，顾我断行雁。君志在国医，我病犹家患。事亲不失身，君言高义陈。但保松柏节，孤根行见春。
答胡雪村茂才秋闱报罢，并示同学
作者：刘绎
朝代：清
体裁：七言律诗

山斋重聚倍殷然，手把焦桐再理弦。一笑书空真咄咄，谁怜压线已年年。鹏溟六月身仍息，蛾术三冬志要坚。我亦还丹经九转，始知过海便成仙。
答黄子鸿，时在彭泽幕中
作者：刘绎
朝代：清
体裁：七言律诗

谁怜飞倦雁行单，幸有枝栖且暂安。才说文章须己出，益知门户傍人难。水经奇浪时翻覆，山在他乡总郁蟠。只要平心开眼界，吟怀何处不空宽。
纪陈母易恭人孝行，即呈岱云太守
作者：刘绎
朝代：清
体裁：古风

澄江孤月向人皎，回首瀛洲空浩渺。青鸾无信紫云回，肠断故林共命鸟。故林比翼方翱翔，病羽差池暗自伤。但愿断凫能续胫，不辞剜肉为医疮。精神一念通天地，许身乞代竟有替。换骨能争药力灵，伤心忍看襟痕泪。如此情深恨更深，绛河遥隔碧沉沉。夜长不瞑鳏鱼目，调苦谁知别鹤音。争传孝义动邻里，况复天高近尺咫。夫妇之愚圣人知，煌煌凤诏双褒美。再下除书未浃旬，从容便殿荷垂询。为感新恩思旧事，幸留报国有孤身。一麾径出都门去，回望故巢双宿处。湘江水阔朔风寒，香草无人自归路。螺川五月下车时，示我还家感事诗。七载京华无恙在，依然相对旧丰仪。一代人伦重冠冕，千秋史笔纲常辨。他年勋业纪云台，更为词林添故典。
纸鸢·其一
作者：刘绎
朝代：清
体裁：七言绝句

休从天上说前程，收拾檐间一纸轻。记得顺风曾举手，万人翘首看分明。
纸鸢·其二
作者：刘绎
朝代：清
体裁：七言绝句

世间万事总书空，莫羡冲霄有远鸿。只要卷舒操在我，三春何日不东风。
经城中故居
作者：刘绎
朝代：清
体裁：五言律诗

犹是归巢燕，巢倾不得归。四邻无一在，三径已全非。邦族悲行野，泥涂叹式微。池塘芜草满，春梦付依稀。
缨络柏
作者：刘绎
朝代：清
体裁：七言律诗

弱态婆娑劲节存，庄严宝相幻祗园。广平妩媚谁同赋，张绪风流漫共论。何必昂藏争众卉，却因屈曲见孤根。低头俯念生成意，一样潜承雨露恩。
罗孝子诗·其一
作者：刘绎
朝代：清
体裁：五言律诗

恸哭辞严父，哀深入九泉。余生轻蟒毒，愚孝得天怜。有弟难分痛，思亲暂苟延。梦中闻呓语，此憾总绵绵。
罗孝子诗·其二
作者：刘绎
朝代：清
体裁：五言律诗

空山生死地，前后六年中。只为恩难报，翻教孝两穷。惨真千古罕，殉竟一家同。行路犹生感，谁为表苦衷。
罗浮采芝图·其一
作者：刘绎
朝代：清
体裁：七言绝句

一梦游仙又夕曛，万花如海太纷纷。画工别有才人笔，著手能描五色云。
罗浮采芝图·其二
作者：刘绎
朝代：清
体裁：七言绝句

谁人高咏紫芝篇，仙境分明在眼前。蝴蝶不来羽衣倦，梅花香里自蹁跹。
羽可舍人、楚瞻运副同集荫余别墅，即席有赋，次韵酬之
作者：刘绎
朝代：清
体裁：五言律诗

才忆芳洲会，重逢感鬓丝。茱萸秋尚健，桑梓醉何辞。情话宜陶宅，风光想习池。云心随去住，应有故山知。
羽可舍人书来，寄示新刻诗文集并惠春兰，赋谢
作者：刘绎
朝代：清
体裁：古风

春意入新诗，言念层山麓。忽得山中书，清芬溢简牍。开缄见故人，情意遥相属。别久话弥长，缕缕盈篇幅。裒然大集富，迩来见新续。连宵正披吟，鲁鱼时碍目。重承善本贻，字字朗珠玉。想见老眼明，精神方满腹。感君循南陔，为我分旨蓄。采兰馨满山，随手动盈掬。一路送香来，随风到茅屋。北堂嘉荫新，承以庭阶馥。味此无声诗，白华共三复。君赠我春兰，我酬君秋菊。好花次第看，对酒意良足。何时重细论，素心托空谷。
羽可舍人寓居小斋旬余，赋此送别·其一
作者：刘绎
朝代：清
体裁：七言律诗

百里家山几合离，相逢正是暮秋时。鹗雕得路翔霄汉，鸥鹭忘机恋水湄。席上剑酣奚藉酒，篱边花淡最宜诗。人生欢会良难得，又过平原十日期。
羽可舍人寓居小斋旬余，赋此送别·其二
作者：刘绎
朝代：清
体裁：七言律诗

幸喜年丰话故林，百年桑梓寄情深。老成共有绸缪计，时事谁无感慨心。转觉剧谈增别绪，却将泛应惜分阴。临歧更订游山约，莫遣相思岁月侵。
羽可舍人就经训书院讲席，作此话别·其一
作者：刘绎
朝代：清
体裁：古风

枥骥有劳骨，巢鸠多拙忙。吾生徒碌碌，那由自主张。与君怀故土，完缮为众倡。提挈相左右，黾勉同勷劻。胡为事行役，弃我先高翔。溯洄不可从，我亦水中央。
羽可舍人就经训书院讲席，作此话别·其二
作者：刘绎
朝代：清
体裁：古风

桃李乘春风，桑梓荫衡宇。岂不爱芳菲，托根重乡土。白鹤飞云中，暮栖常定所。稻粱谋有秋，绸缪迨未雨。砚田等树谷，一获偿岁取。同作太平氓，归耕庆安堵。
耆九峰太守属题所刻印谱·其一
作者：刘绎
朝代：清
体裁：五言律诗

规矩方圆内，神明变化中。裁成归哲匠，智巧夺天工。不有金资砺，安知玉在攻。徒将斯邈拟，尚觉近雕虫。
耆九峰太守属题所刻印谱·其二
作者：刘绎
朝代：清
体裁：五言律诗

鸟篆文堪溯，鸿泥迹可寻。风生才子笔，月印古人心。追琢孚民望，规模式士林。口碑镌治谱，铭勒意同深。
耦三广文以《重刻练忠贞遗翰》见示，并惠花卉数种，锡以嘉名，赋答
作者：刘绎
朝代：清
体裁：七言律诗

托物情殷语吉祥，嘉名肇锡到群芳。新阴后进经培植，遗迹先贤赖表彰。十载重论怜鬓白，三秋晚景看花黄。校书若许分藜照，宝翰应添史册光。
胡孝子诗
作者：刘绎
朝代：清
体裁：古风

古云求孝作忠臣，必有割股庐墓人。庸行不奇奇乃显，至性因此失其真。性真独有胡孝子，肫诚一念在毛里。三年苫块礼则然，终身孺慕常如此。孝子自幼能通经，何难拾芥取紫青。只为晨昏不忍隔，甘辞衿绂守门庭。一朝风木嗟何及，怅望空闱傍幽宅。犹恨泉壤不相随，空山夜夜闻呜泣。礼虽有限哀无穷，子道谁云自此终。忍把虚名动当世，转将深挚负苦衷。吁嗟乎，愚妇痴儿安解事，轻生亏体无不至。风俗日薄益好奇，误人还是名一字。君不见，曾闵之孝重圣门，生事葬祭求其原。朝廷自昔无旌奖，里巷当时泯间言。从来忠孝愚人有，岩穴韬光自不朽。谁似高风孝子胡，如此读书可无负。
胡镜舫大令见怀次韵奉答
作者：刘绎
朝代：清
体裁：古风

去年江上对晚霞，欲寄驿使吟梅花。衡宇依然指庞宅，琅环何处随张华。平居慷慨思同志，早信儒生能济世。自从一别判升沉，不得与君论心事。天涯相忆寄我诗，中有无穷言外思。谓我恋山为亲老，谅我赴阙因主知。自念江湖初奉诏，肯以绝裾效温峤。为感两朝眷顾恩，俯从慈命应征召。何期锡类动宸枢，竟许陈情便出都。细思前后蒙温谕，仁孝相承仰圣谟。一鞭快著辞北道，归来更觉春晖好。人生行止要心安，岂惭远志为小草。故人知我非寻常，两心相印行与藏。闻君雅化被弦诵，驭民有法惟三章。雕鹗凌秋盘大漠，万里乘风上碧落。谷莺犹咏求友篇，篱鴳安识匡居略。
胡雪村自楚南归，即赴乐平司训任，途中见怀，次韵和之
作者：刘绎
朝代：清
体裁：古风

衡岳距匡庐，迢迢若河汉。子从两处游，江云欲望断。儒官兼史笔，风霜映简汗。怀才须待时，岂冀当途盼。世教赖扶翊，名实慎初宦。江河虽日颓，砥柱俟清晏。子今有师道，投置非闲散。勉为圣人徒，毋作掩卷叹。著作窥承明，古今几治乱。胸有记事珠，前后不胜算。学海本无涯，观澜何浩瀚。试从鄱湖滨，远溯洞庭畔。
胡雪村见访赠诗，次韵答之
作者：刘绎
朝代：清
体裁：七言律诗

风雨春寒滞客程，跫然空谷足音惊。相思不觉轻千里，求友才闻第一声。海内文章知己感，山中樽酒故人情。年来莫问沧桑事，我已心同白水盟。